**II. BESEDILO ČLENOV**

OSNUTEK

EVA: 2023-2180-0053

**PREDLOG ZAKONA**

O POSLOVNEM REGISTRU SLOVENIJE (ZPRS-2)

I. POGLAVJE

**SPLOŠNE DOLOČBE**

1. člen

(uvodna določba)

(1) Ta zakon ureja vodenje in upravljanje Poslovnega registra Slovenije (v nadaljnjem besedilu: poslovni register), opredeljuje subjekte vpisa v poslovni register (v nadaljnjem besedilu: subjekt vpisa) in njihove dele, določanje njihove identifikacije in njeno obvezno uporabo, vsebino poslovnega registra in pridobivanje podatkov za vodenje poslovnega registra, postopke v sistemu za podporo poslovnim subjektom ter določa postopek vpisa subjektov vpisa in njihovih delov v poslovni register, podatke, ki jih ob vpisu dodeli ali določi upravljavec registra, uporabo podatkov iz poslovnega registra in hrambo dokumentacije.

(2) S tem zakonom se v pravni red Republike Slovenije delno prenaša Direktiva (EU) 2017/1132 Evropskega parlamenta in Sveta z dne 14. julija 2017 o določenih vidikih prava družb (kodificirano besedilo) (UL L št. 169 z dne 30. 6. 2017, str. 46), zadnjič spremenjena z Uredbo (EU) 2021/23 Evropskega parlamenta in Sveta z dne 16. decembra 2020 o okviru za sanacijo in reševanje centralnih nasprotnih strank ter spremembi uredb (EU) št. 1095/2010, (EU) št. 648/2012, (EU) št. 600/2014, (EU) št. 806/2014 in (EU) 2015/2365 ter direktiv 2002/47/ES, 2004/25/ES, 2007/36/ES, 2014/59/EU in (EU) 2017/1132 (UL L št. 22 z dne 22. 1. 2021, str. 1), (v nadaljnjem besedilu: Direktiva 2017/1132/EU).

2. člen

(opredelitev in namen poslovnega registra)

(1) Poslovni register je osrednja baza podatkov o subjektih vpisa in njihovih delih s sedežem v Republiki Sloveniji.

(2) Poslovni register se vodi:

* z namenom zagotavljanja varnosti pravnega prometa,
* za davčne, statistične in druge raziskovalne namene ter
* zaradi zagotavljanja podatkov drugim organom z enega mesta za izvajanje z zakonom določenih nalog.

3. člen

(izrazi)

Izrazi, uporabljeni v tem zakonu, imajo naslednji pomen:

1. »akt pristojnega organa« je pravni akt, ki ga izda pristojni organ in s katerim odloči, da subjekt vpisa izpolnjuje ali je prenehal izpolnjevati pogoje za opravljanje dejavnosti v skladu z zakonom ali odloči o spremembi podatkov o subjektu vpisa;
2. »deli subjektov vpisa« so notranje-organizacijske enote poslovnih subjektov ter organov državne in lokalne skupnosti, ki opravljajo isto ali različno dejavnost na drugem poslovnem naslovu kot poslovni subjekti ter organi državne in lokalne skupnosti in se v poslovni register vpisujejo za davčne, statistične in druge raziskovalne namene;
3. »informacijski sistem za podporo poslovnim subjektom« je računalniški sistem, ki ga upravlja ministrstvo, pristojno za zagotavljanje elektronskih storitev javne uprave, in zagotavlja ustrezno informacijsko podporo za integrirano izvajanje poslovnih procesov, ki jih obsega sistem za podporo poslovnim subjektom;
4. »matična številka« je enolična identifikacija vsakega subjekta vpisa in njegovega dela, ki jo ob vpisu v poslovni register dodeli upravljavec registra in se ne spreminja;
5. »podružnice« so deli poslovnih subjektov ter deli organov državne in lokalne skupnosti, ki se ustanovijo v skladu z drugim zakonom;
6. »poslovni subjekti« so pravne osebe, samostojni podjetniki posamezniki oziroma samostojne podjetnice posameznice (v nadaljnjem besedilu: podjetnik) in druge fizične osebe, ki opravljajo dejavnosti, ali s predpisom ali z aktom o ustanovitvi določene dejavnosti;
7. »primarni register ali uradna evidenca« je register, razvid, imenik ali druga evidenca, v katero se vpišejo subjekti vpisa pred vpisom v poslovni register, oziroma če je podatkovna baza sestavni del poslovnega registra, hkrati z vpisom v poslovni register. Poslovni register je primarni register za poslovne subjekte in njihove podružnice ter organe državne in lokalne skupnosti in njihove podružnice, za katere zakon določa, da se vpišejo samo v poslovni register, ali ki se ustanovijo neposredno z zakonom in se ne vpišejo v drug primarni register ali uradno evidenco, ter za dele subjektov vpisa;
8. »pristojni organ« je organ ali nosilec javnega pooblastila, ki je s predpisom pooblaščen za odločanje o izpolnjevanju pogojev za opravljanje ali prenehanje opravljanja dejavnosti subjekta vpisa v skladu z zakonom, ki določa pogoje za opravljanje dejavnosti, ali o spremembi podatkov o subjektu vpisa;
9. »registrski organ« je organ ali nosilec javnega pooblastila, ki je s predpisom pooblaščen za vodenje primarnega registra ali uradne evidence;
10. »regulirana dejavnost« je dejavnost ali skupina dejavnosti, za opravljanje katerih je treba izpolniti pogoje, ki jih določajo neposredno ali posredno zakoni ali drugi predpisi;
11. »sistem povezovanja poslovnih registrov« je sistem povezovanja poslovnih registrov držav članic Evropske unije in Evropskega gospodarskega prostora (v nadaljnjem besedilu: država članica). Sistem povezovanja poslovnih registrov sestavljajo poslovni registri držav članic, evropska osrednja platforma in elektronska točka za dostop;
12. »sistem za podporo poslovnim subjektom« je celota postopkov in informacijskih rešitev, ki zagotavlja oddajo prijave, predloga ali druge vloge za vpise v sodni register v skladu z zakonom, ki ureja sodni register, za vpise v poslovni register v skladu s tem zakonom in za druge postopke, ki jih je treba opraviti za zagotovitev pogojev za začetek poslovanja subjekta vpisa in njegovega dela ali v zvezi s kasnejšimi spremembami;
13. »subjekti vpisa« so poslovni subjekti in njihove podružnice, organi državne in lokalne skupnosti in njihove podružnice ter podružnice tujih podjetij, kot jih določa zakon, ki ureja gospodarske družbe;
14. »sodni register« ima enak pomen kot v zakonu, ki ureja sodni register;
15. »točke za podporo poslovnim subjektom« so krajevne točke, ki prek informacijskega sistema za podporo poslovnim subjektom izvajajo postopke za podporo poslovnim subjektom;
16. »uporabnik javnih podatkov« poslovnega registra je vsaka pravna ali fizična oseba, ki uporablja podatke poslovnega registra za statistične ali druge namene.

4. člen

(načelo zaupanja)

Kdor v pravnem prometu pošteno ravna in se zanese na podatke iz 14. člena tega zakona, ga ne prizadenejo škodljive pravne posledice.

5. člen

(učinki vpisa)

(1) Vpis posameznega podatka v poslovni register ima nasproti tretjim pravni učinek od dneva objave tega podatka v skladu s tem zakonom, če zakon ne določa drugače.

(2) Subjekt vpisa se lahko proti tretjemu sklicuje na v poslovni register vpisane podatke, ko so podatki objavljeni v skladu s tem zakonom, razen če dokaže, da je tretji vedel za te podatke.

(3) Nihče se ne more sklicevati na to, da od dneva, ko je bil posamezni podatek objavljen v skladu s tem zakonom, ni poznal tega podatka, če zakon ne določa drugače.

(4) Ne glede na prejšnji odstavek se pri pravnih dejanjih, ki jih subjekt vpisa opravi v petnajstih dneh od dneva objave podatka, tretji lahko sklicuje, da ni poznal v poslovni register vpisanih in objavljenih podatkov, če dokaže, da za te podatke ni vedel in tudi ni mogel vedeti.

6. člen

(upravljavec poslovnega registra)

(1) Poslovni register vodi in upravlja Agencija Republike Slovenije za javnopravne evidence in storitve (v nadaljnjem besedilu: upravljavec registra).

(2) Vodenje poslovnega registra pomeni odločanje o vpisih podatkov v poslovni register.

(3) Upravljavec registra v postopku odločanja o vpisih podatkov v poslovni register izda akt v elektronski obliki.

(4) Upravljanje poslovnega registra pomeni upravljanje in vzdrževanje baze podatkov poslovnega registra.

(5) Upravljavec registra prek sistema povezovanja poslovnih registrov:

1. prejema podatke in listine o tujih podjetjih iz držav članic in podružnicah, ki jih subjekti vpisa iz 3. do 6. točke prvega odstavka 3. člena Zakona o sodnem registru (Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15, 54/17, 16/19 – ZNP-1, 75/23 in 102/23 – ZViS-M; v nadaljnjem besedilu: ZSReg) ustanovijo v državah članicah, ter jih posreduje registrskemu organu, ki vodi sodni register,
2. posreduje podatke in listine o subjektih vpisa iz 3. do 6. točke prvega odstavka in 2. točke drugega odstavka 3. člena ZSReg, ki jih posreduje registrski organ iz prejšnje točke,
3. prejema zahteve za podatke in listine o okoliščinah, ki nasprotujejo imenovanju osebe za poslovodjo ali člana organa nadzora ali upravnega odbora v tujih podjetjih držav članic ter jih posreduje ministrstvu, pristojnemu za pravosodje, ali Vrhovnemu sodišču Republike Slovenije,
4. posreduje podatke o okoliščinah, ki nasprotujejo imenovanju osebe za poslovodjo ali člana organa nadzora ali upravnega odbora v tujih podjetjih držav članic, ki jih posredujeta organa iz prejšnje točke,
5. posreduje zahteve registrskega organa iz 1. točke tega odstavka državam članicam za podatke in listine o okoliščinah, ki nasprotujejo imenovanju osebe za poslovodjo ali člana organa vodenja ali nadzora ali upravnega odbora v subjektih vpisa iz 3. do 6. točke prvega odstavka 3. člena ZSReg,
6. prejema podatke in listine iz držav članic o okoliščinah, ki nasprotujejo imenovanju osebe za poslovodjo ali člana organa vodenja ali nadzora ali upravnega odbora v subjektih vpisa iz 3. do 6. točke prvega odstavka 3. člena ZSReg, ter jih posreduje registrskemu organu iz 1. točke tega odstavka,
7. prejema podatke in listine o čezmejnem preoblikovanju, čezmejni združitvi ali čezmejni delitvi iz držav članic ter jih posreduje registrskemu organu iz 1. točke tega odstavka in
8. posreduje podatke in listine o čezmejnem preoblikovanju, čezmejni združitvi in čezmejni delitvi, ki jih posreduje registrski organ iz 1. točke tega odstavka.

(6) Upravljavec registra zagotavlja podatke o predpisih in njihovih spremembah, ki določajo javno objavo letnih poročil in podatkov iz poslovnega registra o subjektih vpisa iz 2. točke prejšnjega odstavka, na evropskem portalu e-pravosodje.

7. člen

(informatizirana baza podatkov poslovnega registra in zbirka listin)

(1) Baza podatkov poslovnega registra se vodi v elektronski obliki (v nadaljnjem besedilu: informatizirana baza podatkov poslovnega registra). V informatizirano bazo podatkov poslovnega registra spadajo vsi podatki, vpisani v poslovni register.

(2) Sestavni del informatizirane baze podatkov poslovnega registra je v skladu z zakonom, ki ureja sodni register, tudi informatizirana glavna knjiga sodnega registra.

(3) Upravljavec registra upravlja z informatizirano bazo podatkov poslovnega registra tako, da se poleg zadnjega stanja podatkov o vseh subjektih vpisa in njihovih delih ohranjajo tudi vsi pretekli vpisi, spremembe podatkov in izbrisi podatkov o subjektih vpisa in njihovih delih po času nastanka.

(4) V zbirko listin poslovnega registra spadajo vse listine, na podlagi katerih je bil opravljen vpis podatkov o subjektih vpisa in njihovih delih v poslovni register. Ne glede na prejšnji stavek v zbirko listin poslovnega registra ne spadajo listine, na podlagi katerih je bil opravljen vpis podatkov o subjektu vpisa v sodni register.

II. POGLAVJE

**IDENTIFIKACIJA SUBJEKTOV VPISA IN NJIHOVIH DELOV**

8. člen

(matična številka)

(1) Upravljavec registra subjektom vpisa in njihovim delom ob njihovem vpisu v poslovni register dodeli matično številko.

(2) Matična številka enolično opredeli vsak subjekt vpisa in njegov del ter služi kot enolična identifikacija subjekta vpisa in njegovega dela.

(3) Po izbrisu subjekta vpisa in njegovega dela iz poslovnega registra se matična številka izbrisanega subjekta vpisa in njegovega dela ne sme ponovno uporabiti.

9. člen

(obvezna uporaba matične številke)

Matično številko obvezno uporabljajo vsi subjekti vpisa in njihovi deli ter vsi pristojni, registrski in drugi organi pri posredovanju podatkov ter medsebojni izmenjavi in povezovanju podatkov.

10. člen

(dodelitev matične številke tujim pravnim osebam)

(1) Upravljavec registra dodeli matično številko in vpiše v poslovni register tudi tujo pravno osebo za namen vpisa njene pravice na nepremičnini v zemljiško knjigo v skladu z zakonom, ki ureja zemljiško knjigo.

(2) Upravljavec registra dodeli matično številko in vpiše v poslovni register ali spremeni podatke o tuji pravni osebi v poslovnem registru na zahtevo tuje pravne osebe. V zahtevi se navedejo pravna podlaga, razlog, zaradi katerega potrebuje matično številko, in podatki iz druge do četrte alineje tretjega odstavka tega člena. Zahtevi se predloži dokazilo o obstoju tuje pravne osebe. V zahtevi za spremembo podatkov se navedejo podatki, ki se spreminjajo, in predložijo ustrezna dokazila.

(3) O tuji pravni osebi se v poslovni register vpišejo:

* matična številka,
* enotni identifikator, če ga ima,
* firma ali ime,
* poslovni naslov,
* datum vpisa,
* spremembe podatkov iz druge do četrte alineje tega odstavka in
* datum izbrisa.

(4) Tuja pravna oseba se izbriše iz poslovnega registra na zahtevo ali po uradni dolžnosti, če upravljavec registra prejme dokazilo o prenehanju ali izbrisu tuje pravne osebe iz registra tuje pravne osebe.

(5) Upravljavec registra izda potrdilo o vpisu iz drugega in o izbrisu iz četrtega odstavka tega člena.

11. člen

(enotni identifikator)

(1) Upravljavec registra subjektom vpisa iz 3. do 6. točke prvega odstavka in 2. točke drugega odstavka 3. člena ZSReg, ki jih ustanovijo poslovni subjekti iz Priloge II Direktive 2017/1132/EU ob njihovem vpisu v poslovni register dodeli enotni identifikator za prejemanje in posredovanje podatkov in listin ter objavo javnih podatkov in listin prek sistema povezovanja poslovnih registrov.

(2) Enotni identifikator je sestavljen iz elementov, ki omogočata identifikacijo Republike Slovenije in poslovnega registra, ter matične številke subjekta vpisa.

(3) Vlada Republike Slovenije z uredbo predpiše način določitve enotnega identifikatorja.

III. POGLAVJE

**GLAVNA DEJAVNOST IN INSTITUCIONALNI SEKTOR SUBJEKTOV VPISA IN NJIHOVIH DELOV**

12. člen

(določitev šifre glavne dejavnosti)

Upravljavec registra na podlagi podatkov, prejetih od subjekta vpisa, subjektu vpisa ali njegovemu delu določi šifro glavne dejavnosti v skladu s standardno klasifikacijo dejavnosti.

13. člen

(določitev šifre institucionalnega sektorja)

Upravljavec registra na podlagi podatkov, prejetih od subjekta vpisa, subjektu vpisa ali njegovemu delu določi šifro institucionalnega sektorja v skladu s standardno klasifikacijo institucionalnih sektorjev.

IV. POGLAVJE

**VSEBINA POSLOVNEGA REGISTRA**

14. člen

(podatki o subjektih vpisa)

(1) Za vodenje in upravljanje poslovnega registra ter za namen iz drugega odstavka 2. člena tega zakona obdeluje upravljavec registra naslednje podatke o posameznem subjektu vpisa:

* datum vpisa v poslovni register,
* matična številka,
* enotni identifikator, če ta obstaja,
* davčna številka in identifikacijska številka za DDV,
* firma ali ime,
* skrajšana firma ali ime, če jo subjekt vpisa ima in poseben zakon omogoča njegovo uporabo,
* prevod firme ali imena in skrajšane firme ali imena, če ga subjekt vpisa ima,
* sedež (kraj poslovnega naslova),
* poslovni naslov,
* datum akta o ustanovitvi, če se subjekt vpisa ustanovi z aktom o ustanovitvi,
* pravna podlaga, če gre za subjekt vpisa, ki se ustanovi neposredno z zakonom in se ne vpiše v drug primarni register ali uradno evidenco,
* pristojni organ ter datum in številka akta pristojnega organa,
* registrski organ, datum in številka akta o vpisu v primarni register ali uradno evidenco ter datum vpisa v primarni register ali uradno evidenco,
* pravnoorganizacijska oblika in podoblika v skladu s šifrantom,
* poseben status, če ta obstaja,
* šifra proračunskega uporabnika,
* drugi identifikacijski podatki, ki jih subjekt vpisa pridobi zaradi zagotavljanja skladnosti poslovanja s predpisi ali zaradi zahtev nadzornih organov,
* ustanovitelji, družbeniki ali nosilci dejavnosti (identifikacijski podatki, datum vstopa in izstopa),
* lastniški delež v družbi z omejeno odgovornostjo,
* vrsta lastnine po pretežnem deležu,
* člani organa nadzora (identifikacijski podatki, datum vstopa in izstopa), če jih ima,
* zastopniki (identifikacijski podatki, datum imenovanja ali podelitve pooblastila, datum prenehanja pooblastila, vrsta zastopnika, način in omejitve zastopanja), če jih ima,
* ponudnik e-poti s podatki o firmi ali imenu, poslovnem naslovu in matični številki (če je ponudnik e-poti vpisan v poslovni register) ali šifri ponudnika e-poti (če ponudnik e-poti ni vpisan v poslovni register) v skladu z zakonom, ki ureja izmenjavo e-računov in e-dokumentov,
* kontaktni podatki: telefon, elektronski naslov in naslov spletne strani, vključno s podatkom, ali subjekt vpisa dovoljuje javno objavo teh podatkov, razen ko je javna objava določena z zakonom,
* datum in vrsta spremembe podatkov,
* datum izbrisa in v primeru pravnih oseb razlog izbrisa,
* pravni naslednik pri pravnih osebah in podjetnikih,
* drugi podatki o subjektih vpisa, za katere zakon določa vpis v poslovni register.

(2) O posamezni osebi kot ustanovitelju, družbeniku, nosilcu dejavnosti, članu organa nadzora ali zastopniku se v poslovnem registru vodijo naslednji identifikacijski podatki:

* pri fizični osebi:

1. osebno ime,
2. za fizične osebe, ki so vpisane v centralnem registru prebivalstva (v nadaljnjem besedilu: CRP) in imajo v Republiki Sloveniji stalno ali začasno prebivališče: enotna matična številka občana (v nadaljnjem besedilu: EMŠO) in davčna številka, za druge fizične osebe: datum rojstva in davčna številka,
3. naslov stalnega prebivališča v Republiki Sloveniji, za fizične osebe, ki imajo v Republiki Sloveniji začasno prebivališče: naslov začasnega prebivališča, za druge fizične osebe: naslov stalnega prebivališča v tujini,

* pri pravni osebi:

1. firma ali ime,
2. matična številka, če je pravna oseba vpisana v poslovni register,
3. davčna številka, če pravna oseba ni vpisana v poslovni register,
4. poslovni naslov.

(3) Spremembe podatkov o osebnem imenu ter prebivališču fizičnih oseb upravljavec registra vpiše v poslovni register samodejno z uporabo davčne številke na podlagi povezanosti poslovnega registra s CRP. Za fizične osebe, ki v Republiki Sloveniji nimajo stalnega ali začasnega prebivališča, in tuje pravne osebe, se spremembe identifikacijskih podatkov vpišejo v poslovni register samodejno z uporabo davčne številke na podlagi povezanosti poslovnega registra z davčnim registrom.

(4) Poslovni naslov in naslov prebivališča v Republiki Sloveniji vključuje naslednje podatke: ulica, hišna številka, dodatek k hišni številki, identifikator hišne številke (v nadaljnjem besedilu: HS-MID), številka stanovanja ali poslovnega prostora v večstanovanjski stavbi, kraj pošte, poštna številka, naselje, občina in država. Kadar del subjekta vpisa opravlja dejavnost v premičnem objektu (kiosk, stojnica ipd.), ki nima hišne številke, se lahko poslovni naslov vpiše brez hišne številke. Poslovni naslov in naslov prebivališča v Republiki Sloveniji sta usklajena z Registrom prostorskih enot. Spremembe poslovnega naslova in naslova prebivališča v Republiki Sloveniji, ki so posledica sprememb v Registru prostorskih enot, upravljavec registra vpiše v poslovni register samodejno na podlagi izmenjave podatkov z Registrom prostorskih enot.

(5) Upravljavec registra ne obvešča subjektov vpisa o vpisu sprememb podatkov iz tretjega odstavka in tretjega stavka prejšnjega odstavka tega člena.

15. člen

(dodatni podatki o subjektih vpisa)

(1) Za vodenje in upravljanje poslovnega registra ter za namen iz druge in tretje alineje drugega odstavka 2. člena tega zakona obdeluje upravljavec registra o posameznem subjektu vpisa tudi naslednje podatke:

* glavna dejavnost,
* regulirane dejavnosti poleg glavne dejavnosti,
* druge dejavnosti, ki jih subjekt vpisa dejansko opravlja,
* institucionalni sektor,
* upravna enota,
* statistična regija,
* velikost po merilih zakona, ki ureja gospodarske družbe,
* velikost po merilih Priporočila Komisije 2003/361/ES z dne 6. maja 2003 (UL L št. 124 z dne 20. 5. 2003, str. 36; v nadaljnjem besedilu: Priporočilo Komisije 2003/361/ES),
* vrsta društva,
* spol (moški, ženska) ustanovitelja, družbenika in zastopnika gospodarske družbe.

(2) Upravljavec registra vpiše podatke iz prejšnjega odstavka, razen dejavnosti iz prve do tretje alineje prejšnjega odstavka, brez zahteve subjektov vpisa.

(3) Upravljavec registra določi šifro dejavnosti iz druge in tretje alineje prvega odstavka tega člena v skladu z 12. členom tega zakona. Subjekt vpisa lahko predlaga vpis največ 20 drugih dejavnosti iz tretje alineje prvega odstavka tega člena.

16. člen

(podatki o delih subjektov vpisa)

(1) Za vodenje in upravljanje poslovnega registra ter za namen iz druge in tretje alineje drugega odstavka 2. člena tega zakona obdeluje upravljavec registra o posameznemu delu subjekta vpisa naslednje podatke:

* ime, skrajšano ime, če jo del subjekta vpisa ima,
* matična številka,
* sedež (kraj),
* poslovni naslov,
* upravna enota,
* statistična regija,
* glavna dejavnost,
* institucionalni sektor,
* vrsta dela,
* zastopnik (identifikacijski podatki), če ga ima,
* datum vpisa,
* datum spremembe podatkov,
* podatek o vrsti spremembe,
* datum izbrisa,
* drugi podatki o delih subjektov vpisa, za katere zakon določa vpis v poslovni register.

(2) Za vpis podatkov iz prejšnjega odstavka se smiselno uporabljajo četrti in peti odstavek 14. člena tega zakona ter drugi odstavek prejšnjega člena.

17. člen

(navodilo o vrsti in obsegu podatkov)

Upravljavec registra v navodilu določi vrsto in obseg podatkov iz 14. in 15. člena tega zakona za posamezno pravnoorganizacijsko obliko subjekta vpisa. Navodilo izda v soglasju z ministrom, pristojnim za gospodarstvo.

18. člen

(evidenca kvalificiranih potrdil za elektronski podpis)

(1) Upravljavec registra vzpostavi, vodi in vzdržuje evidenco kvalificiranih potrdil za elektronski podpis zastopnikov subjektov vpisa in njihovih delov, ki so vpisani v poslovni register. Evidenca vsebuje naslednje podatke:

* identifikator subjekta vpisa ali njegovega dela (matična številka, davčna številka);
* identifikator kvalificiranega potrdila za elektronski podpis (oznaka izdajatelja, serijska številka kvalificiranega potrdila za elektronski podpis);
* identifikator zastopnika subjekta vpisa ali njegovega dela (davčna številka).

(2) Vlada Republike Slovenije z uredbo podrobneje določi način vodenja in posodabljanja ter tehnične zahteve za vzpostavitev evidence kvalificiranih potrdil za elektronski podpis.

V. POGLAVJE

**PRIDOBIVANJE PODATKOV ZA VODENJE IN UPRAVLJANJE POSLOVNEGA REGISTRA**

19. člen

(pridobivanje podatkov za vodenje in upravljanje poslovnega registra)

(1) Upravljavec registra pridobiva podatke za vodenje in upravljanje poslovnega registra od subjektov vpisa, pristojnih organov, iz uradnih registrov in evidenc, ki jih vodi, ter uradnih registrov in evidenc, ki jih vodijo registrski in drugi organi.

(2) Organi, ki vodijo uradne registre in evidence, upravljavcu registra zagotavljajo:

* Finančna uprava Republike Slovenije: davčne številke, identifikacijske številke za DDV in druge identifikacijske podatke fizičnih oseb, ki niso vpisane v CRP,
* organ, ki vodi CRP: identifikacijske podatke oseb, ki so vpisane v CRP, in podatke o omejitvi ali odvzemu poslovne sposobnosti teh oseb,
* Geodetska uprava Republike Slovenije: podatke o naslovu in identifikatorju hišne številke HS-MID,
* Uprava Republike Slovenije za javna plačila: podatke o šifrah proračunskih uporabnikov,
* registrski in drugi organi: druge podatke, če se vodijo v uradnem registru ali evidenci in se vpisujejo v poslovni register.

(3) Organi iz prejšnjega odstavka upravljavcu registra dnevno, na podlagi enoličnega identifikatorja, posredujejo tudi vse spremembe podatkov. Enolični identifikator je lahko EMŠO, matična številka, davčna številka in HS-MID.

(4) Upravljavec registra zagotavlja podatke o velikosti po merilih zakona, ki ureja gospodarske družbe, in Priporočila Komisije 2003/361/ES na podlagi podatkov v letnem poročilu.

VI. POGLAVJE

**POSTOPKI V SISTEMU ZA PODPORO POSLOVNIM SUBJEKTOM**

20. člen

(sistem za podporo poslovnim subjektom)

(1) V sistem za podporo poslovnim subjektom je vključena oddaja prijav, predlogov ali drugih vlog v naslednjih postopkih za podporo poslovnim subjektom:

1. postopku vpisa, sprememb podatkov ali izbrisa subjektov vpisa iz prvega in drugega odstavka 3. člena ZSReg, podjetnikov in subjektov vpisa iz VIII. in IX. poglavja tega zakona,
2. postopku prijave potreb po delavcih v skladu z zakonom, ki ureja zaposlovanje,
3. postopku prijave za ustrezen vpis v davčni register in postopku pridobitve identifikacijske številke za DDV v skladu z zakonom, ki ureja finančno upravo,
4. postopku prijave, odjave ali spremembe prijave v sistemu socialnega zavarovanja v skladu z zakoni, ki urejajo zdravstveno, pokojninsko in druga socialna zavarovanja,
5. postopku pridobitve obrtnega dovoljenja v skladu s predpisi, ki urejajo obrtno dovoljenje, in
6. drugih postopkih v zvezi s poslovanjem subjektov vpisa ali njihovih delov ob upoštevanju tehničnih možnosti za informacijsko združljivost teh postopkov v informacijskem sistemu za podporo poslovnim subjektom.

(2) Sistem za podporo poslovnim subjektom obsega naslednje poslovne procese:

1. sestavo vlog v postopkih za podporo poslovnim subjektom,
2. pridobivanje podatkov, ki jih mora vsebovati vloga v posameznem postopku za podporo poslovnim subjektom, iz uradnih evidenc, če za to obstajajo ustrezni tehnični pogoji,
3. preverjanje omejitev vpisa v sodni ali poslovni register v skladu z zakonom, ki ureja gospodarske družbe,
4. pripravo listin, ki jih je treba priložiti vlogam v postopkih za podporo poslovnim subjektom,
5. elektronsko oddajo vlog v postopkih za podporo poslovnim subjektom in listin, ki jih je treba priložiti tem vlogam,
6. druga administrativna opravila za potrebe postopkov za podporo poslovnim subjektom in
7. elektronsko posredovanje odločitev v postopkih za podporo poslovnim subjektom.

(3) Za subjekte vpisa iz prvega in drugega odstavka 3. člena ZSReg in podjetnika opravlja poslovne procese iz 1. do 6. točke prejšnjega odstavka točka za podporo poslovnim subjektom iz 22. člena tega zakona ali notar. Če so za to izpolnjeni ustrezni tehnični pogoji, lahko navedene poslovne procese opravljajo subjekti vpisa neposredno prek oddaljenega dostopa do informacijskega sistema za podporo poslovnim subjektom.

(4) Ministrstvo, pristojno za zagotavljanje elektronskih storitev javne uprave, na javnem spletnem portalu objavi seznam in informacije o postopkih za podporo poslovnim subjektom ter pregled predpisanih pogojev za opravljanje posameznih dejavnosti ter vodi, vzdržuje in na javnem spletne portalu objavi seznam reguliranih dejavnosti.

(5) Drugo ministrstvo mora obvestiti ministrstvo, pristojno za zagotavljanje elektronskih storitev javne uprave, o vsakem novem predpisu ali spremembi predpisa, ki določa pogoje za opravljanje posameznih dejavnosti in spada v njegovo delovno področje, v petih dneh po objavi predpisa v Uradnem listu Republike Slovenije.

21. člen

(informacijski sistem za podporo poslovnim subjektom)

(1) V informacijski sistem za podporo poslovnim subjektom se na podlagi povezanosti s CRP, davčnim registrom, poslovnim registrom in evidenco zavarovanih oseb obveznega zdravstvenega zavarovanja prevzemajo osebni podatki, ki so potrebni za sestavo vlog v postopkih za podporo poslovnim subjektom.

(2) Osebni podatki se v informacijskem sistemu za podporo poslovnim subjektom lahko obdelujejo samo v zvezi s sestavo in oddajo vlog v postopkih za podporo poslovnim subjektom. Informacijski sistem za podporo poslovnim subjektom mora biti zasnovan tako, da se osebni podatki lahko uporabijo samo za namen iz prejšnjega stavka.

(3) Za namen sestave vloge za vpis subjekta vpisa informacijski sistem za podporo poslovnim subjektom na podlagi EMŠO ali davčne številke iz CRP ali davčnega registra pridobi o posamezni osebi naslednje podatke: osebno ime, EMŠO ali davčno številko, državo, ulico, hišno številko, naselje, občino, poštno številko, ime pošte in poslovno sposobnost.

(4) Za namen sestave vloge za vpis spremembe ali izbrisa subjekta vpisa informacijski sistem za podporo poslovnim subjektom na podlagi matične ali davčne številke iz poslovnega registra pridobi o posamezni osebi naslednje podatke: osebno ime, EMŠO ali davčno številko, državo, ulico, hišno številko, naselje, občino, poštno številko, ime pošte in poslovno sposobnost.

(5) Za namen sestave vloge za odjavo in spremembo prijave v sistemu socialnega zavarovanja informacijski sistem za podporo poslovnim subjektom na podlagi EMŠO zavarovanca in matične številke zavezanca za prijavo iz evidence zavarovanih oseb obveznega zdravstvenega zavarovanja pridobi podatke o zavarovancu in zavarovanju, ki se v skladu s predpisom, ki ureja obrazce za prijavo, spremembo in odjavo obveznih socialnih zavarovanj, vpisujejo na obrazec za odjavo in spremembo prijave.

(6) Sestavni del informacijskega sistema za podporo poslovnim subjektom je sistem za začasno centralno elektronsko hrambo dokumentov (v nadaljnjem besedilu: CEH), ki zagotavlja elektronske dokumente za potrebe izvajanja postopkov za podporo poslovnim subjektom v informacijskem sistemu za podporo poslovnim subjektom, vendar ne več kot šest mesecev od zaključka postopka. V CEH so vključeni vsi elektronski dokumenti, ki se izmenjujejo prek informacijskega sistema za podporo poslovnim subjektom.

(7) CEH mora biti zasnovan tako, da do elektronskih dokumentov iz prejšnjega odstavka lahko dostopajo samo:

1. točke za podporo poslovnim subjektom in notarji,
2. organi in organizacije z javnimi pooblastili, ki so pristojni odločati v postopkih za podporo poslovnim subjektom,
3. pristojni in registrski organi ter
4. do dokumentov v zvezi s posameznim postopkom za podporo poslovnim subjektom tudi subjekt vpisa, ki je stranka tega postopka.

(8) Izvirna papirna dokumentacija se hrani dve leti na točki za podporo poslovnim subjektom, ki je dokumentacijo prejela.

(9) Upravljavci informacijskih sistemov za podporo posameznih postopkov poslovnim subjektom morajo te sisteme zasnovati tako, da so združljivi z informacijskim sistemom za podporo poslovnim subjektom in da omogočajo sprejem elektronskih vlog v postopkih za podporo poslovnim subjektom ter elektronsko posredovanje informacij o odločitvah v teh postopkih.

22. člen

(točke za podporo poslovnim subjektom)

(1) Položaj točke za podporo poslovnim subjektom lahko pridobi:

1. upravna enota,
2. izpostava upravljavca registra,
3. reprezentativna gospodarska zbornica ali Obrtno-podjetniška zbornica Slovenije in njune regionalne oziroma območne zbornice ter
4. pravna oseba javnega in zasebnega prava, ki izvaja naloge podjetniškega okolja v skladu z zakonom, ki ureja podporno okolje za podjetništvo.

(2) Oseba iz prejšnjega odstavka pridobi položaj točke za podporo poslovnim subjektom, ko pridobi dovoljenje ministrstva, pristojnega za gospodarstvo, za opravljanje postopkov za podporo poslovnim subjektom.

(3) Točke za podporo poslovnim subjektom morajo izpolnjevati naslednje kadrovske, organizacijske in tehnične pogoje:

1. imeti morajo zaposlena vsaj dva referenta z najmanj visoko strokovno izobrazbo ali izobrazbo, pridobljeno po študijskem programu prve stopnje, za poslovanje na območju upravne enote z več kot 20.000 prebivalci. Če točka za podporo poslovnim subjektom posluje na območju upravne enote z manj kot 20.000 prebivalci, ima lahko zaposlenega samo enega referenta;
2. imeti morajo s strani ministrstva, pristojnega za gospodarstvo, pooblaščenega administratorja točke za podporo poslovnim subjektom;
3. pred pričetkom poslovanja morajo za vsakega referenta zagotoviti primerno opremo za opravljanje poslovnih procesov, ki jih obsega sistem za podporo poslovnim subjektom, in samostojno kvalificirano potrdilo za elektronski podpis;
4. zagotavljati morajo poslovanje ves čas uradnih ur, ki so določene za opravljanje osnovne dejavnosti na točki za podporo poslovnim subjektom.

(4) Ministrstvo, pristojno za gospodarstvo, izda dovoljenje za opravljanje postopkov za podporo poslovnim subjektom, na zahtevo osebe iz prvega odstavka tega člena, če izpolnjuje kadrovske, organizacijske in tehnične pogoje, potrebne za učinkovito in strokovno opravljanje poslovnih procesov, ki jih obsega sistem za podporo poslovnim subjektom.

(5) Točka za podporo poslovnim subjektom mora:

1. pripraviti in oddati vlogo v postopku za podporo poslovnim subjektom na zahtevo vsake osebe, ki je upravičena vložiti vlogo v teh postopkih,
2. opravljati postopke za podporo poslovnim subjektom skrbno in v skladu s predpisi, ki urejajo te postopke,
3. zagotavljati kadrovske, organizacijske in tehnične pogoje, potrebne za učinkovito in strokovno opravljanje poslovnih procesov, ki jih obsega sistem za podporo poslovnim subjektom,
4. vsaki osebi na njeno zahtevo dati informacije o postopkih za podporo poslovnim subjektom,
5. pri oglaševanju storitev v zvezi s postopki za podporo poslovnim subjektom in pri zasnovi svojega javnega spletnega portala upoštevati pravila obveščanja javnosti.

(6) Točka za podporo poslovnim subjektom mora postopke za podporo poslovnim subjektom opravljati brezplačno.

(7) Poslovanje točk za podporo poslovnim subjektom iz prvega odstavka tega člena v skladu s tem zakonom in predpisi, izdanimi na njegovi podlagi, nadzira ministrstvo, pristojno za gospodarstvo.

(8) Ministrstvo, pristojno za gospodarstvo, izda odločbo o odpravi kršitev, ugotovljenih pri nadzoru nad točko za podporo poslovnim subjektom, če točka za podporo poslovnim subjektom pri opravljanju postopkov za podporo poslovnim subjektom krši obveznosti iz petega odstavka tega člena.

(9) Ministrstvo, pristojno za gospodarstvo, odvzame dovoljenje za opravljanje postopkov za podporo poslovnim subjektom, če:

1. točka za podporo poslovnim subjektom v roku, določenem v odločbi iz prejšnjega odstavka, ne odpravi kršitev, katerih odprava ji je bila naložena s to odločbo,
2. je točka za podporo poslovnim subjektom v koledarskem letu opravila manj kot 200 postopkov za podporo poslovnim subjektom, razen če v oddaljenosti 20 km ni na voljo druge točke za podporo poslovnim subjektom,
3. točka za podporo poslovnim subjektom ne opravlja postopkov v skladu s šestim odstavkom tega člena.

(10) Točki za podporo poslovnim subjektom preneha dovoljenje za opravljanje postopkov za podporo poslovnim subjektom na podlagi izjave, da ne želi več opravljati postopkov za podporo poslovnim subjektom.

(11) Točka za podporo poslovnim subjektom iz devetega ali desetega odstavka tega člena ne more podati zahteve za opravljanje postopkov za podporo poslovnim subjektom eno leto po odvzemu ali prenehanju dovoljenja za opravljanje postopkov za podporo poslovnim subjektom.

(12) Minister, pristojen za gospodarstvo, v soglasju z ministrom, pristojnim za zagotavljanje elektronskih storitev javne uprave, predpiše:

1. podrobnejše kadrovske, organizacijske in tehnične pogoje, potrebne za učinkovito in strokovno opravljanje poslovnih procesov, ki jih obsega sistem za podporo poslovnim subjektom,
2. pravila obveščanja javnosti iz 5. točke petega odstavka tega člena,
3. obrazec za vložitev zahteve za izdajo dovoljenja za opravljanje postopkov za podporo poslovnim subjektom in dokumentacijo, ki jo je treba priložiti zahtevi.

VII. POGLAVJE

**POSTOPEK VPISA SUBJEKTOV VPISA, KI SO PREDMET VPISA V SODNI REGISTER**

23. člen

**(vpis in izbris subjekta vpisa)**

(1) Za vpis ali izbris subjekta vpisa v sodni register se uporabljajo določbe zakona, ki ureja sodni register.

(2) Upravljavec registra v postopku vpisa subjekta vpisa v sodni register subjektu vpisa iz prejšnjega odstavka dodeli in vpiše podatke iz svoje pristojnosti in o tem izda potrdilo.

24. člen

**(vpis sprememb podatkov o subjektu vpisa)**

(1) Za vpis spremembe podatkov o subjektu vpisa, ki se vodijo v sodnem registru, se uporabljajo določbe zakona, ki ureja sodni register.

(2) Upravljavec registra v postopku vpisa sprememb podatkov o subjektu vpisa iz prejšnjega odstavka spremeni podatke iz svoje pristojnosti in o tem izda potrdilo.

(3) Za vpis sprememb podatkov, ki se vodijo samo v poslovnem registru, ter za vpis, spremembe podatkov in izbris delov subjekta vpisa, ki jih subjekt vpisa vpiše samo v poslovni register, se uporabljajo določbe drugega in tretjega odstavka 32. člena tega zakona.

VIII. POGLAVJE

**POSTOPEK VPISA SUBJEKTOV VPISA, ZA KATERE JE UPRAVLJAVEC REGISTRA PRISTOJNI IN REGISTRSKI ORGAN**

25. člen

(uporaba določb tega poglavja)

(1) Določbe tega poglavja se uporabljajo za vpis, spremembe podatkov in izbris iz poslovnega registra za subjekte vpisa, ki se vpišejo samo v poslovni register in ne potrebujejo akta drugega pristojnega organa.

(2) Določbe tega poglavja se uporabljajo tudi za vpis, spremembe podatkov in izbris iz poslovnega registra za subjekte vpisa, ki se ustanovijo neposredno z zakonom in se ne vpišejo v drug primarni register ali uradno evidenco.

26. člen

(prijava za vpis v poslovni register)

(1) Subjekt vpisa iz prvega odstavka prejšnjega člena predloži upravljavcu registra zahtevane podatke iz prvega odstavka 14. člena in prvega odstavka 15. člena tega zakona na prijavi za vpis v poslovni register (v nadaljnjem besedilu: prijava).

(2) Subjekt vpisa iz drugega odstavka prejšnjega člena predloži zahtevane podatke iz prvega odstavka 14. člena in prvega odstavka 15. člena tega zakona na prijavi, ki jo posreduje upravljavcu registra najpozneje v 15 dneh od ustanovitve. Prijavi priloži listine, ki so podlaga za njegovo ustanovitev.

27. člen

(način vpisa)

(1) Prijava za vpis, spremembe podatkov in izbris subjekta vpisa iz poslovnega registra se vloži na točki za podporo poslovnim subjektom.

(2) Prijavo za subjekt vpisa, ki je fizična oseba, vloži oseba sama ali njen pooblaščenec, ki se izkaže s predložitvijo pooblastila. Prijavo za subjekt vpisa, ki je pravna oseba ali organ državne ali lokalne skupnosti, vloži njen zakoniti zastopnik ali njegov pooblaščenec, ki se izkaže s predložitvijo pooblastila.

(3) Točke za podporo poslovnim subjektom podatke s prijave v elektronski obliki skupaj s priloženimi elektronskimi (skeniranimi) kopijami dokumentov posredujejo prek informacijskega sistema za podporo poslovnim subjektom upravljavcu registra, ki opravi postopek vpisa v poslovni register.

(4) Če so izpolnjeni ustrezni tehnični pogoji, lahko subjekt vpisa vloži prijavo neposredno prek informacijskega sistema za podporo poslovnim subjektom. Oseba, ki sestavi in vloži prijavo, se identificira z uporabo kvalificiranega potrdila za elektronski podpis, izdanega tudi za namen avtentikacije.

(5) Vloženo prijavo se lahko spremeni ali umakne najpozneje dan pred predlaganim datumom vpisa, navedenim v prijavi.

(6) Vlada Republike Slovenije z uredbo določi točke za podporo poslovnim subjektom za posamezne vrste subjektov vpisa.

28. člen

(vpis subjekta vpisa)

(1) Upravljavec registra izvede postopek vpisa subjekta vpisa v poslovni register na podlagi popolne prijave. Subjektu vpisa določi matično številko, ga razvrsti v institucionalni sektor v skladu s standardno klasifikacijo institucionalnih sektorjev ter vpiše v poslovni register.

(2) V primeru nepopolne prijave upravljavec registra pozove subjekt vpisa, da v roku osmih dni dopolni prijavo. Če subjekt vpisa ne dopolni prijave v določenem roku, jo upravljavec registra s sklepom zavrže. Zoper sklep je dovoljena pritožba, ki se vloži pri upravljavcu registra v roku osmih dni od vročitve sklepa. O pritožbi odloča ministrstvo, pristojno za gospodarstvo.

(3) Če subjekt vpisa ne izpolnjuje pogojev za vpis v poslovni register, upravljavec registra izda sklep o zavrnitvi vpisa. Zoper sklep je dovoljena pritožba, ki se vloži pri upravljavcu registra v roku osmih dni od vročitve sklepa. O pritožbi odloča ministrstvo, pristojno za gospodarstvo.

(4) Upravljavec registra o vpisu v poslovni register izda sklep in ga posreduje subjektu vpisa. Izrek sklepa objavi na svojem spletnem portalu na način, da se prekrijejo osebni podatki. Šteje se, da je vročitev opravljena na dan objave izreka sklepa. Zoper sklep je dovoljena pritožba, ki se vloži pri upravljavcu registra v roku osmih dni od vročitve sklepa. O pritožbi odloča ministrstvo, pristojno za gospodarstvo. Pritožba ne zadrži izvršitve sklepa.

29. člen

(vpis sprememb podatkov)

(1) Subjekt vpisa mora vsako spremembo podatkov iz prvega odstavka 14. člena, prvega odstavka 15. člena ter prvega odstavka 16. člena tega zakona prijaviti upravljavcu registra najpozneje v 15 dneh od nastanka spremembe. Upravljavec registra izvede postopek vpisa sprememb podatkov na podlagi popolne prijave.

(2) Za spremembo podatkov pri subjektu vpisa šteje tudi vpis, spremembe podatkov in izbris dela subjekta vpisa iz poslovnega registra.

(3) V primeru nepopolne prijave upravljavec registra pozove subjekt vpisa, da v roku osmih dni dopolni prijavo. Če subjekt vpisa prijave ne dopolni v določenem roku, upravljavec registra prijavo s sklepom zavrže. Zoper sklep je dovoljena pritožba, ki se vloži pri upravljavcu registra v roku osmih dni od vročitve sklepa. O pritožbi odloča ministrstvo, pristojno za gospodarstvo.

(4) Če subjekt vpisa ne izpolnjuje pogojev za vpis sprememb podatkov v poslovni register, upravljavec registra izda sklep o zavrnitvi vpisa. Zoper sklep je dovoljena pritožba, ki se vloži pri upravljavcu registra v roku osmih dni od vročitve sklepa. O pritožbi odloča ministrstvo, pristojno za gospodarstvo.

(5) Upravljavec registra o vpisu sprememb podatkov v poslovni register izda sklep in ga posreduje subjektu vpisa. Izrek sklepa objavi na svojem spletnem portalu na način, da se prekrijejo osebni podatki. Šteje se, da je vročitev opravljena na dan objave izreka sklepa. Zoper sklep je dovoljena pritožba, ki se vloži pri upravljavcu registra v roku osmih dni od vročitve sklepa. O pritožbi odloča ministrstvo, pristojno za gospodarstvo. Pritožba ne zadrži izvršitve sklepa.

(6) Upravljavec registra podatke, ki jih sam določa, in podatke, ki jih pridobi iz uradnih registrov in evidenc, ki jih vodijo drugi organi, spremeni po uradni dolžnosti brez izdaje sklepa. Druge podatke v poslovnem registru upravljavec registra spremeni v primerih, ki jih določajo drugi predpisi.

30. člen

**(izbris subjekta vpisa)**

(1) Upravljavec registra izvede postopek izbrisa subjekta vpisa iz poslovnega registra na podlagi popolne prijave ali po uradni dolžnosti, če tako določa zakon.

(2) Subjekt vpisa razen subjekt vpisa, ki je ustanovljen neposredno z zakonom in se ne vpiše v drug primarni register ali uradno evidenco, vloži prijavo najpozneje tri dni pred želenim datumom izbrisa.

(3) V primeru nepopolne prijave upravljavec registra pozove subjekt vpisa, da v roku osmih dni dopolni prijavo. Če subjekt vpisa prijave ne dopolni v določenem roku, jo upravljavec registra s sklepom zavrže. Zoper sklep je dovoljena pritožba, ki se vloži pri upravljavcu registra v roku osmih dni od vročitve sklepa. O pritožbi odloča ministrstvo, pristojno za gospodarstvo.

(4) Upravljavec registra izda sklep o izbrisu subjekta vpisa iz poslovnega registra in ga vroči subjektu vpisa v skladu z zakonom, ki ureja splošni upravni postopek. Izrek sklepa objavi na svojem spletnem portalu na način, da se prekrijejo osebni podatki. Zoper sklep je dovoljena pritožba, ki se vloži pri upravljavcu registra v roku osmih dni od vročitve sklepa. O pritožbi odloča ministrstvo, pristojno za gospodarstvo. Pritožba ne zadrži izvršitve sklepa.

(5) Upravljavec registra izda po uradni dolžnosti sklep o obstoju izbrisnega razloga, če na podlagi zakona ali javne listine ugotovi, da je subjekt vpisa, ki je bil ustanovljen neposredno z zakonom in se ni vpisal v drug primarni register ali uradno evidenco, prenehal ali so nastopili drugi pogoji za njegov izbris iz poslovnega registra. Po pravnomočnosti sklepa o obstoju izbrisnega razloga upravljavec registra izda sklep o izbrisu subjekta vpisa iz poslovnega registra v skladu s prejšnjim odstavkom.

(6) Z izbrisom subjekta vpisa se iz poslovnega registra izbrišejo tudi vsi njegovi deli.

IX. POGLAVJE

**POSTOPEK VPISA SUBJEKTOV VPISA, ZA KATERE UPRAVLJAVEC REGISTRA NI PRISTOJNI ORGAN**

1. ODDELEK

POSTOPEK VPISA SUBJEKTA VPISA, KI SE PRED VPISOM V POSLOVNI REGISTER NE VPIŠE V DRUG PRIMARNI REGISTER ALI URADNO EVIDENCO

31. člen

(vpis subjekta vpisa)

(1) Pristojni organ posreduje upravljavcu registra popolno prijavo za vpis subjekta vpisa v poslovni register prek informacijskega sistema za podporo poslovnim subjektom najpozneje v treh delovnih dneh od izvršljivosti akta pristojnega organa. Prijava vsebuje podatke iz prvega odstavka 14. člena in prvega odstavka 15. člena tega zakona. Pristojni organ shrani izvršljiv akt pristojnega organa v elektronski obliki v CEH v roku iz prvega stavka tega člena.

(2) Upravljavec registra z vpogledom v akt pristojnega organa v CEH preveri popolnost in pravilnost podatkov v prijavi, določi subjektu vpisa matično številko, ga razvrsti v institucionalni sektor v skladu s standardno klasifikacijo institucionalnih sektorjev ter vpiše v poslovni register.

(3) V primeru nepopolne prijave upravljavec registra pozove subjekt vpisa, da v roku osmih dni dopolni prijavo. Če subjekt vpisa ne dopolni prijave v določenem roku, jo upravljavec registra s sklepom zavrže. Zoper sklep je dovoljena pritožba, ki se vloži pri upravljavcu registra v roku osmih dni od vročitve sklepa. O pritožbi odloča ministrstvo, pristojno za gospodarstvo.

(4) Če subjekt vpisa ne izpolnjuje pogojev za vpis v poslovni register, upravljavec registra izda sklep o zavrnitvi vpisa. Zoper sklep je dovoljena pritožba, ki se vloži pri upravljavcu registra v roku osmih dni od vročitve sklepa. O pritožbi odloča ministrstvo, pristojno za gospodarstvo.

(5) Upravljavec registra izda sklep o vpisu subjekta vpisa v poslovni register in ga posreduje subjektu vpisa. Izrek sklepa objavi na svojem spletnem portalu na način, da se prekrijejo osebni podatki. Šteje se, da je vročitev opravljena na dan objave izreka sklepa. Zoper sklep je dovoljena pritožba, ki se vloži pri upravljavcu registra v roku osmih dni od vročitve sklepa. O pritožbi odloča ministrstvo, pristojno za gospodarstvo. Pritožba ne zadrži izvršitve sklepa. Kopija sklepa se z uporabo elektronskih sredstev posreduje tudi pristojnemu organu.

32. člen

(vpis sprememb podatkov)

(1) Spremembe podatkov pri subjektu vpisa, o katerih odloča pristojni organ in se vodijo v poslovnem registru, vpiše upravljavec registra v poslovni register na podlagi popolne prijave, ki jo pristojni organ posreduje upravljavcu registra prek informacijskega sistema za podporo poslovnim subjektom najpozneje v treh delovnih dneh od izvršljivosti akta pristojnega organa, ki ga pristojni organ v enakem roku v elektronski obliki shrani v CEH.

(2) Druge spremembe podatkov, ki se vodijo v poslovnem registru, subjekt vpisa posreduje upravljavcu registra najpozneje v 15 dneh od nastanka spremembe. Za spremembe in dopolnitve podatkov v vloženi prijavi ali umik prijave se uporablja določba petega odstavka 27. člena tega zakona.

(3) Za druge spremembo podatkov pri subjektu vpisa šteje tudi vpis, spremembe podatkov in izbris dela subjekta vpisa iz poslovnega registra.

(4) V primeru nepopolne prijave upravljavec registra pozove subjekt vpisa, da v roku osmih dni dopolni prijavo. Če subjekt vpisa ne dopolni prijave v določenem roku, jo upravljavec registra s sklepom zavrže. Zoper sklep je dovoljena pritožba, ki se vloži pri upravljavcu registra v roku osmih dni od vročitve sklepa. O pritožbi odloča ministrstvo, pristojno za gospodarstvo.

(5) Če subjekt vpisa ne izpolnjuje pogojev za vpis sprememb podatkov v poslovni register, upravljavec registra izda sklep o zavrnitvi vpisa. Zoper sklep je dovoljena pritožba, ki se vloži pri upravljavcu registra v roku osmih dni od vročitve sklepa. O pritožbi odloča ministrstvo, pristojno za gospodarstvo.

(6) Upravljavec registra izda sklep o vpisu sprememb podatkov v poslovni register in ga posreduje subjektu vpisa. Izrek sklepa objavi na svojem spletnem portalu na način, da se prekrijejo osebni podatki. Šteje se, da je vročitev opravljena na dan objave izreka sklepa. Zoper sklep je dovoljena pritožba, ki se vloži pri upravljavcu registra v roku osmih dni od vročitve sklepa. O pritožbi odloča ministrstvo, pristojno za gospodarstvo. Pritožba ne zadrži izvršitve sklepa. Če gre za spremembe podatkov iz prvega odstavka tega člena, se kopija sklepa z uporabo elektronskih sredstev posreduje tudi pristojnemu organu.

(7) Upravljavec registra podatke, ki jih sam določa, in podatke, ki jih pridobi iz uradnih registrov in evidenc, ki jih vodijo drugi organi, spremeni po uradni dolžnosti brez izdaje sklepa. Druge podatke v poslovnem registru upravljavec registra spremeni v primerih, ki jih določajo drugi predpisi.

33. člen

(izbris subjekta vpisa)

(1) Upravljavec registra izvede postopek izbrisa subjekta vpisa iz poslovnega registra na podlagi popolne prijave za izbris subjekta vpisa iz poslovnega registra, ki jo pristojni organ posreduje upravljavcu registra prek informacijskega sistema za podporo poslovnim subjektom najpozneje v treh delovnih dneh od pravnomočnosti akta pristojnega organa. Pristojni organ shrani pravnomočni akt pristojnega organa o prenehanju izpolnjevanja pogojev za opravljanje dejavnosti subjekta vpisa v elektronski obliki v CEH v roku iz prvega stavka tega člena.

(2) V primeru nepopolne prijave upravljavec registra pozove subjekt vpisa, da v roku osmih dni dopolni prijavo. Če subjekt vpisa ne dopolni prijave v določenem roku, jo upravljavec registra s sklepom zavrže. Zoper sklep je dovoljena pritožba, ki se vloži pri upravljavcu registra v roku osmih dni od vročitve sklepa. O pritožbi odloča ministrstvo, pristojno za gospodarstvo.

(3) Upravljavec registra izda sklep o izbrisu subjekta vpisa iz poslovnega registra, ki ga vroči subjektu vpisa v skladu z zakonom, ki ureja splošni upravni postopek. Izrek sklepa objavi na svojem spletnem portalu na način, da se prekrijejo osebni podatki. Zoper sklep je dovoljena pritožba, ki se vloži pri upravljavcu registra v roku osmih dni od vročitve sklepa. O pritožbi odloča ministrstvo, pristojno za gospodarstvo. Pritožba ne zadrži izvršitve sklepa. Kopija sklepa se z uporabo elektronskih sredstev posreduje tudi pristojnemu organu.

(4) Z izbrisom subjekta vpisa se iz poslovnega registra izbrišejo tudi vsi njegovi deli.

34. člen

(sprememba, razveljavitev ali odprava akta pristojnega organa)

Če vpis, spremembe podatkov ali izbris subjekta vpisa iz poslovnega registra temelji na aktu pristojnega organa, ki je bil kasneje spremenjen, razveljavljen ali odpravljen, ga pristojni organ posreduje upravljavcu registra prek informacijskega sistema za podporo poslovnim subjektom. Upravljavec registra po uradni dolžnosti na takem aktu pristojnega organa temelječ vpis, spremembe podatkov ali izbris subjekta vpisa iz poslovnega registra spremeni, razveljavi ali odpravi.

2. ODDELEK

POSTOPEK VPISA SUBJEKTA VPISA, KI SE PRED VPISOM V POSLOVNI REGISTER VPIŠE V DRUG PRIMARNI REGISTER ALI URADNO EVIDENCO

35. člen

(vpis subjekta vpisa)

(1) Registrski organ posreduje upravljavcu registra popolno prijavo za vpis subjekta vpisa v poslovni register prek informacijskega sistema za podporo poslovnim subjektom najpozneje v treh delovnih dneh od vpisa subjekta vpisa v primarni register ali uradno evidenco. Prijava vsebuje podatke iz prvega odstavka 14. člena in prvega odstavka 15. člena tega zakona. Registrski organ shrani akt registrskega organa o vpisu subjekta vpisa v primarni register ali uradno evidenco v elektronski obliki v CEH v roku iz prvega stavka tega člena.

(2) Upravljavec registra z vpogledom v akt registrskega organa v CEH preveri popolnost in pravilnost podatkov v prijavi, določi subjektu vpisa matično številko, ga razvrsti v institucionalni sektor v skladu s standardno klasifikacijo institucionalnih sektorjev ter vpiše v poslovni register.

(3) V primeru nepopolne prijave upravljavec registra pozove subjekt vpisa, da v roku osmih dni dopolni prijavo. Po prejemu popolne prijave upravljavec registra izda potrdilo o vpisu subjekta vpisa v skladu s četrtim odstavkom tega člena.

(4) Upravljavec registra izda potrdilo o vpisu subjekta vpisa v poslovni register in ga posreduje subjektu vpisa. Kopija potrdila z matično številko subjekta vpisa se z uporabo elektronskih sredstev posreduje tudi registrskemu organu, ki matično številko subjekta vpisa vpiše v primarni register ali uradno evidenco.

36. člen

(vpis sprememb podatkov)

(1) Spremembe podatkov pri subjektu vpisa, ki se vpišejo v primarni register ali uradno evidenco in poslovni register, vpiše upravljavec registra v poslovni register na podlagi popolne prijave, ki jo registrski organ posreduje upravljavcu registra prek informacijskega sistema za podporo poslovnim subjektom najpozneje v treh delovnih dneh od vpisa sprememb podatkov v primarni register ali uradno evidenco, in akta registrskega organa o vpisu sprememb podatkov v primarni register ali uradno evidenco, ki ga registrski organ v enakem roku v elektronski obliki shrani v CEH.

(2) Druge spremembe podatkov, ki se vodijo v poslovnem registru in se ne vpišejo v primarni register ali uradno evidenco, subjekt vpisa posreduje upravljavcu registra najpozneje v 15 dneh od nastanka spremembe. Za spremembe in dopolnitve podatkov v vloženi prijavi ali umik prijave se uporablja določba petega odstavka 27. člena tega zakona.

(3) Za druge spremembe podatkov pri subjektu vpisa šteje tudi vpis, spremembe podatkov in izbris dela subjekta vpisa iz poslovnega registra.

(4) V primeru nepopolne prijave upravljavec registra pozove subjekt vpisa, da v roku osmih dni dopolni prijavo. Po prejemu popolne prijave upravljavec registra izda potrdilo o vpisu spremembe podatkov v skladu s petim odstavkom tega člena.

(5) Upravljavec registra izda potrdilo o vpisu sprememb podatkov v poslovni register in ga posreduje subjektu vpisa. Kopija potrdila se z uporabo elektronskih sredstev posreduje tudi registrskemu organu.

(6) Upravljavec registra podatke, ki jih sam določa, in podatke, ki jih pridobi iz uradnih registrov in evidenc, ki jih vodijo drugi organi, spremeni po uradni dolžnosti brez izdaje potrdila.

37. člen

(izbris subjekta vpisa)

(1) Upravljavec registra izvede postopek izbrisa subjekta vpisa iz poslovnega registra na podlagi popolne prijave za izbris subjekta vpisa iz poslovnega registra, ki jo registrski organ posreduje upravljavcu registra prek informacijskega sistema za podporo poslovnim subjektom najpozneje v treh delovnih dneh od pravnomočnosti akta registrskega organa o izbrisu subjekta vpisa iz primarnega registra ali uradne evidence. Registrski organ shrani pravnomočni akt registrskega organa o izbrisu subjekta vpisa iz primarnega registra ali uradne evidence v elektronski obliki v CEH v roku iz prvega stavka tega člena.

(2) V primeru nepopolne prijave upravljavec registra pozove subjekt vpisa, da v roku osmih dni dopolni prijavo. Po prejemu popolne prijave upravljavec registra izda potrdilo o izbrisu subjekta vpisa iz poslovnega registra v skladu s tretjim odstavkom tega člena.

(3) Upravljavec registra izda potrdilo o izbrisu subjekta vpisa iz poslovnega registra in ga posreduje subjektu vpisa. Kopija potrdila se z uporabo elektronskih sredstev posreduje tudi registrskemu organu.

(4) Z izbrisom subjekta vpisa se iz poslovnega registra izbrišejo tudi vsi njegovi deli.

X. POGLAVJE

**UPORABA ZAKONA, KI UREJA SPLOŠNI UPRAVNI POSTOPEK**

38. člen

(uporaba zakona o splošnem upravnem postopku)

(1) Če v tem zakonu ni določeno drugače, se v postopkih vpisa iz VIII. in 1. oddelka IX. poglavja tega zakona uporablja zakon, ki ureja splošni upravni postopek.

(2) Ne glede na določbe zakona, ki ureja splošni upravni postopek, v primeru izdaje sklepa o popravi sklepa o vpisu, izbrisu ali spremembah podatkov pri subjektu vpisa, pritožba zoper sklep o popravi sklepa ne zadrži izvršitve.

XI.POGLAVJE

**UPORABA PODATKOV POSLOVNEGA REGISTRA**

39. člen

(uporaba podatkov)

(1) Državni organi in upravljavci javnih zbirk podatkov, ki se povezujejo s poslovnim registrom za namene vodenja svojih zbirk podatkov, prevzemajo podatke iz 14. in 15. člena tega zakona o subjektih vpisa ter 16. člena tega zakona o delih subjektov vpisa. Obseg, vrsta in namen uporabe teh podatkov morajo biti določeni z zakonom.

(2) Statistični urad Republike Slovenije ter pooblaščeni izvajalci programa statističnih raziskovanj, določeni v vsakoletnem programu statističnih raziskovanj, so za te namene upravičeni do brezplačnega dostopa in uporabe podatkov poslovnega registra.

XII. POGLAVJE

JAVNOST PODATKOV POSLOVNEGA REGISTRA

40. člen

(vpogled, iskanje in izpis podatkov)

(1) Podatki, ki so o subjektih vpisa in njihovih delih vpisani v poslovnem registru, so javni podatki.

(2) Ne glede na prejšnji odstavek veljajo za podatke iz prve alineje drugega odstavka 14. člena tega zakona določbe zakona, ki ureja varstvo osebnih podatkov, če ta zakon ne določa drugače.

(3) Davčna številka in naslov prebivališča fizične osebe, ki sta hkrati davčna številka ter sedež in poslovni naslov subjekta vpisa, z vpisom tega subjekta vpisa v poslovni register postaneta javna podatka in ostaneta javna podatka še dve leti po izbrisu subjekta vpisa iz poslovnega registra.

(4) Zbirka listin poslovnega registra ni javna, če ta zakon ali drug predpis ne določata drugače.

(5) Upravljavec registra zagotavlja vpogled v javne podatke posameznega subjekta vpisa in njegovih delov neposredno ali z dostopom prek svojega spletnega portala. Upravljavec registra zaradi varnosti pravnega prometa omogoči iskanje in vpogled v podatke, v katerem subjektu vpisa je določena oseba ustanovitelj, družbenik, član organa nadzora ali zastopnik. Iskanje se pri fizičnih osebah omogoči z uporabo kombinacije osebnega imena ter EMŠO ali kombinacije osebnega imena ter davčne številke ali kombinacije osebnega imena ter naslova prebivališča, vpisanega v poslovni register, pri pravnih osebah pa z uporabo firme, imena, matične ali davčne številke. Prejšnja stavka se uporabljata za subjekte vpisa, ki se vpisujejo na podlagi zakona, ki ureja sodni register, za podjetnike in za druge fizične osebe, ki opravljajo pridobitno dejavnost. Pri subjektih vpisa, ki se vpisujejo na podlagi zakona, ki ureja sodni register, se vpogled v podatke iz drugega stavka omogoči tudi s povezavo v skladu z zakonom, ki ureja sodni register. Iskanje in vpogled v podatke sta brezplačna.

(6) Javni podatek posameznega subjekta vpisa iz prejšnjega odstavka je tudi številka transakcijskega računa subjekta vpisa pri ponudniku plačilnih storitev, ki ga upravljavec registra zagotavlja iz registra transakcijskih računov, ki ga upravlja v skladu z zakonom, ki ureja plačilne storitve, storitve izdajanja elektronskega denarja in plačilne sisteme.

(7) Ne glede na četrti in peti odstavek tega člena zagotavlja upravljavec registra brezplačno javne podatke in listine o:

* posameznem subjektu vpisa iz 3. do 6. točke prvega odstavka 3. člena ZSReg in iz 2. točke drugega odstavka 3. člena ZSReg, ki jih ustanovijo poslovni subjekti iz Priloge II Direktive 2017/1132/EU,
* čezmejnem preoblikovanju ali čezmejni združitvi ali čezmejni delitvi

tudi prek sistema povezovanja poslovnih registrov.

(8) Upravljavec registra zagotavlja uradni izpis javnih podatkov za subjekte vpisa, za katere je upravljavec registra pristojni in registrski organ, in dele subjektov vpisa na podlagi vloge uporabnika.

(9) Upravljavec registra zagotavlja izbor javnih podatkov iz poslovnega registra v papirni ali elektronski obliki na podlagi vloge uporabnika.

(10) Upravljavec registra v soglasju z Vlado Republike Slovenije s tarifo določi nadomestila za stroške priprave in posredovanja podatkov poslovnega registra v skladu z zakonom, ki ureja ponovno uporabo informacij javnega značaja.

(11) Izreki sklepov, objavljeni na podlagi 28. do 33. člena tega zakona, so brezplačno javno dostopni eno leto po dnevu njihove objave.

(12) Upravljavec registra zagotavlja izpis javnih podatkov o podjetniku prek svojega spletnega portala še dve leti po izbrisu podjetnika iz poslovnega registra (zgodovinski izpis). Za druge izbrisane subjekte vpisa in njihove dele, razen za subjekte vpisa, ki se vpisujejo na podlagi zakona, ki ureja sodni register, zagotavlja upravljavec registra prek svojega spletnega portala vpogled v naslednje javne podatke o subjektu vpisa ali njegovem delu: matična številka, firma ali ime, sedež, poslovni naslov, davčna številka, datum vpisa in izbrisa ter razlog izbrisa. Upravljavec registra zagotavlja vpogled v javne podatke iz prejšnjega stavka še dve leti po izbrisu subjekta vpisa ali njegovega dela iz poslovnega registra.

XIII. POGLAVJE

**HRAMBA DOKUMENTACIJE**

41. člen

(hramba dokumentacije)

(1) Dokumentacija poslovnega registra vsebuje prijave, sklepe, potrdila in druge listine, ki so pomembne za vodenje in upravljanje poslovnega registra.

(2) Dokumentacijo o subjektih vpisa iz VIII. in IX. poglavja tega zakona upravljavec registra hrani deset let od izbrisa subjekta vpisa iz poslovnega registra, razen sklepov in potrdil o vpisih, ki se hranijo trajno. Izvirna papirna dokumentacija za vpis v poslovni register se hrani dve leti na točki za podporo poslovnim subjektom, ki je dokumentacijo sprejela.

(3) Dokumentacijo o tujih pravnih osebah iz 10. člena tega zakona hrani upravljavec registra deset let od izbrisa tuje pravne osebe iz poslovnega registra. Prejeto dokumentacijo v papirni obliki hrani dve leti.

XIV. POGLAVJE

**NADZOR NAD IZVAJANJEM ZAKONA**

42. člen

(nadzor)

Nadzor nad izvajanjem tega zakona opravlja ministrstvo, pristojno za gospodarstvo.

XV. POGLAVJE

**KAZENSKE DOLOČBE**

43. člen

(kršitev obveze posredovanja podatkov subjektov vpisa)

(1) Z globo od 2.000 do 4.000 eurov se za prekršek kaznuje pravna oseba:

1. če upravljavcu registra najpozneje v 15 dneh od nastanka sprememb podatkov ne posreduje izpolnjene prijave (tretji odstavek 24. člena v zvezi z drugim odstavkom 32. člena)
2. ki se ustanovi neposredno z zakonom in se ne vpiše v drug primarni register ali uradno evidenco, če upravljavcu registra najpozneje v 15 dneh od ustanovitve ne posreduje izpolnjene prijave (drugi odstavek 26. člena);
3. če upravljavcu registra najpozneje v 15 dneh od nastanka sprememb podatkov ne posreduje izpolnjene prijave (prvi odstavek 29. člena);
4. če upravljavcu registra najpozneje v 15 dneh od ustanovitve, sprememb podatkov ali prenehanja dela subjekta vpisa ne posreduje izpolnjene prijave (drugi odstavek v zvezi s prvim odstavkom 29. člena);
5. če upravljavcu registra najpozneje v 15 dneh od nastanka sprememb podatkov ne posreduje izpolnjene prijave (drugi odstavek 32. člena);
6. če upravljavcu registra najpozneje v 15 dneh od ustanovitve, sprememb podatkov ali prenehanja dela subjekta vpisa ne posreduje izpolnjene prijave (tretji odstavek v zvezi z drugim odstavkom 32. člena);
7. če upravljavcu registra najpozneje v 15 dneh od nastanka sprememb podatkov ne posreduje izpolnjene prijave (drugi odstavek 36. člena);
8. če upravljavcu registra najpozneje v 15 dneh od ustanovitve, sprememb podatkov ali prenehanja dela subjekta vpisa ne posreduje izpolnjene prijave (tretji odstavek v zvezi z drugim odstavkom 36. člena).

(2) Z globo od 200 do 400 eurov se za prekršek iz prejšnjega odstavka kaznuje podjetnik ali druga fizična oseba, ki opravlja dejavnost.

(3) Z globo od 200 do 400 eurov se za prekršek iz prvega odstavka tega člena kaznuje odgovorna oseba pravne osebe, podjetnika ali druge fizične osebe, ki opravlja dejavnost.

44. člen

(višina globe v hitrem prekrškovnem postopku)

Za prekrške iz tega zakona se sme v hitrem postopku izreči globa tudi v znesku, ki je višji od najnižje predpisane globe, določene s tem zakonom.

XVI. POGLAVJE

**PREHODNE IN KONČNA DOLOČBA**

45. člen

(izdaja novih predpisov)

(1) Vlada Republike Slovenije izda uredbo iz tretjega odstavka 11. člena, drugega odstavka 18. člena in šestega odstavka 27. člena tega zakona v šestih mesecih po uveljavitvi tega zakona.

(2) Upravljavec registra v soglasju z ministrom, pristojnim za gospodarstvo, izda navodilo iz 17. člena tega zakona v šestih mesecih po uveljavitvi tega zakona.

46. člen

(veljavnost dovoljenj)

Dovoljenja, izdana na podlagi 3. točke prvega odstavka 11.c člena Zakona o Poslovnem registru Slovenije (Uradni list RS, št. 49/06, 33/07 – ZSReg-B, 19/15, 54/17, 18/23 – ZDU-1O in 75/23 – ZGD-1L), ostanejo v veljavi.

47. člen

(končanje postopkov nadzora)

Postopki nadzora, začeti na podlagi 25. člena Zakona o Poslovnem registru Slovenije (Uradni list RS, št. 49/06, 33/07 – ZSReg-B, 19/15, 54/17, 18/23 – ZDU-1O in 75/23 – ZGD-1L), se dokončajo po določbah, ki se uporabljajo do začetka uporabe tega zakona.

48. člen

(prenehanje veljavnosti in uporabe predpisov)

Z dnem uveljavitve tega zakona prenehajo veljati:

* Uredba o evidenci digitalnih potrdil (Uradni list RS, št. 128/06),
* Uredba o vodenju in vzdrževanju Poslovnega registra Slovenije (Uradni list RS, št. 30/19) in
* Navodiloo vrstah in obsegu podatkov za posamezno pravnoorganizacijsko obliko enote Poslovnega registra Slovenije (Uradni list RS, št. 79/07),

ki pa se uporabljajo do 1. januarja 2025.

49. člen

(prenehanje veljavnosti predpisov)

Z dnem uveljavitve tega zakona prenehata veljati Zakon o Poslovnem registru Slovenije (Uradni list RS, št. 49/06, 33/07 – ZSReg-B, 19/15, 54/17, 18/23 – ZDU-1O in 75/23 – ZGD-1L) in Pravilnik o oddaji vlog v sistem za podporo poslovnim subjektom (Uradni list RS, št. 40/18, 82/18, 82/19, 195/20 in 135/21).

50. člen

(začetek veljavnosti)

(1) Ta zakon začne veljati petnajsti dan po objavi v Uradnem listu Republike Slovenije, uporabljati pa se začne 1. januarja 2025.

(2) Do začetka uporabe določb tega zakona se uporabljajo določbe Zakona o Poslovnem registru Slovenije (Uradni list RS, št. 49/06, 33/07 – ZSReg-B, 19/15, 54/17, 18/23 – ZDU-1O in 75/23 – ZGD-1L), ki so veljale do uveljavitve tega zakona.

III. OBRAZLOŽITEV

**K 1. členu**:

Prvo poglavje predloga Zakona o Poslovnem registru Slovenije (v nadaljnjem besedilu: predlog zakona) vsebuje splošne določbe.

1. člen predloga zakona povzema vsebino zakona, ki se glede na veljavni Zakon o Poslovnem registru Slovenije (Uradni list RS, št. 49/06, 33/07 – ZSReg-B, 19/15, 54/17, 18/23 – ZDU-1O in 75/23 – ZGD-1L; v nadaljnjem besedilu: ZPRS-1) ne spreminja.

Zaradi večje pravne jasnosti se v prvem odstavku poudari, da predlog zakona ureja tudi vprašanja, ki se nanašajo na upravljanje Poslovnega registra Slovenije (v nadaljnjem besedilu: poslovni register), pravilneje baze podatkov poslovnega registra. Upravljanje poslovnega registra trenutno naslavljajo zlasti 3., 8. in 11. člen ZPRS-1.

Drugi odstavek vsebuje sklic[[1]](#footnote-1) na direktivo Evropskega parlamenta in Sveta Evropske unije, katere določbe so prenesene v predlog zakona.

**K 2. členu**:

V 2. členu predloga zakona se v prvem odstavku opredeli poslovni register kot osrednja baza podatkov[[2]](#footnote-2) o subjektih vpisa in njihovih delih s sedežem v Republiki Sloveniji.

Poslovni register se v skladu z drugim odstavkom vodi za 3 namene: za zagotavljanje varnosti pravnega prometa[[3]](#footnote-3), za davčne, statistične in druge raziskovalne namene[[4]](#footnote-4) ter za zagotavljanje podatkov drugim organom z enega mesta za izvajanje z zakonom določenih nalog[[5]](#footnote-5).

**K 3. členu**:

V 3. členu predloga zakona so opredeljeni najpogostejši izrazi, ki se uporabljajo v predlogu zakona. Izrazi so razvrščeni bo abecednem redu in oštevilčeni v skladu z Nomotehničnimi smernicami[[6]](#footnote-6).

Pomen izrazov »informacijski sistem za podporo poslovnim subjektom«, »matična številka«, »poslovni subjekti«, »primarni register ali uradna evidenca«, »registrski organ«, »sistem povezovanja poslovnih registrov«, »sistem za podporo poslovnim subjektom«, »točke za podporo poslovnim subjektom« in »uporabnik javnih podatkov« se glede na veljavni ZPRS-1[[7]](#footnote-7) ne spreminja.

Izrazu »primarni register ali uradna evidenca« je dodan pomen, ki velja samo za poslovni register[[8]](#footnote-8). Poslovni register je lahko primarni ali izvedeni (tudi sekundarni) register. Poslovni register je primarni register za poslovne subjekte in njihove podružnice ter organe državne in lokalne skupnosti in njihove podružnice, za katere zakon določa, da se vpišejo samo v poslovni register, ali ki se ustanovijo neposredno z zakonom in se ne vpišejo v noben drug register, ter za dele subjektov vpisa. Poslovni register je izvedeni register za subjekte vpisa, ki se najprej vpišejo v primarni register, razvid, imenik ali drugo evidenco, ki jo vodi registrski organ. Vpis v poslovni register sledi vpisu v primarni register.

Na novo so opredeljeni izrazi »subjekti vpisa«, »deli subjektov vpisa«, »podružnice«, »pristojni organ«, »akt pristojnega organa«, »sodni register« in »regulirana dejavnost«.

Izraza »subjekti vpisa« in »deli subjektov vpisa« vnašata novo poimenovanje za poslovne subjekte, podružnice in druge dele, za katere velja obveznost vpisa v poslovni register. Z njima se nadomeščata izraza »enota poslovnega registra« in »deli poslovnih subjektov« iz veljavnega ZPRS-1. Nova izraza sta odraz vedno večjega pomena oziroma vloge in prepoznavnosti poslovnega registra v Sloveniji kot osrednjega registra vseh poslovnih subjektov, podružnic in drugih delov ter primarnega registra za vedno večje število poslovnih subjektov. Izraz »subjekt vpisa« je uveljavljen izraz v Zakonu o sodnem registru (Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15, 54/17, 16/19 – ZNP-1, 75/23 in 102/23 – ZViS-M; v nadaljnjem besedilu: ZSReg) in pomeni[[9]](#footnote-9) subjekte, ki se vpišejo v sodni register.

Poslovni register je presegel namen vzpostavitve leta 1997, ki je sledila sprejemu prvega Zakona o poslovnem registru Slovenije  (Uradni list RS, št. 13/95 in 49/06; v nadaljnjem besedilu: ZPRS) februarja leta 1995. Sprejem ZPRS in vzpostavitev poslovnega registra sta potekala sočasno z oblikovanjem slovenskega pravnega sistema, evropskim procesom harmonizacije poslovnih registrov in pogajanji Republike Slovenije za sklenitev Evropskega sporazuma o pridružitvi. Poslovni register je združil podatke registra organizacij in skupnosti ter enotnega registra obratovalnic ter zapolnil praznino na področju centralnega vodenja podatkov o poslovnih subjektov, ki so bili do tedaj delni in razdrobljeni. Vzpostavitev poslovnega registra je narekovala tudi potreba po izbranih podatkih o poslovnih subjektih na enem mestu za potrebe države in poslovnih subjektov, težnja po razbremenitvi nekaterih poslovnih subjektov ob registraciji ter potreba po enolični identifikaciji poslovnih subjektov in njeni obvezni uporabi v pravno-poslovnem prometu ter za statistične, davčne, finančne, zunanjetrgovinske in druge namene.

Izraz »subjekti vpisa« v predlogu zakona je pomensko širši od veljavnega izraza »enota poslovnega registra«. Z izrazom »subjekti vpisa« se bo označevalo poslovne subjekte in njihove podružnice, organe državne in lokalne skupnosti in njihove podružnice ter podružnice tujih podjetij. Z izrazom »subjekti vpisa« se želi povezati vse subjekte, ki jih ureja področna statusna zakonodaja, kot na primer Zakon o gospodarskih družbah (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 18/21, 18/23 – ZDU-1O in 75/23; v nadaljnjem besedilu: ZGD-1), ZSReg, Zakon o zavodih (Uradni list RS, št. 12/91, 8/96, 36/00 – ZPDZC in 127/06 – ZJZP), Zakon o društvih (Uradni list RS, št. 64/11 – uradno prečiščeno besedilo in 21/18 – ZNOrg; v nadaljnjem besedilu: ZDru-1), Zakon o zadrugah **(**Uradni list RS, št. 97/09 – uradno prečiščeno besedilo in 121/21) in drugi zakoni. Med subjekte vpisa se prištevajo na primer gospodarske družbe, zavodi, zadruge, društva, samostojni podjetniki posamezniki (v nadaljnjem besedilu: podjetniki) odvetniki, detektivi, notarji, podružnice tujih podjetij in drugi subjekti. Subjekti vpisa so tudi podružnice gospodarskih družb in samostojnih podjetnikov posameznikov na podlagi ZGD-1, podružnice društev na podlagi ZDru-1 ter podružnice drugih subjektov, pod pogojem, da jih ureja področna statusna zakonodaja.

Izraz »deli subjektov vpisa« je pomensko ožji od veljavnega izraza »deli poslovnih subjektov« in označuje samo notranje-organizacijske enote (dele) poslovnih subjektov ter organov državne in lokalne skupnosti, ki opravljajo isto ali različno dejavnost na drugem poslovnem naslovu kot poslovni subjekti ter organi državne in lokalne skupnosti in se v poslovni register vpisujejo za davčne, statistične in druge raziskovalne namene. Pravna podlaga za vpis delov subjektov vpisa, ki pomensko ustrezajo opisu v predlogu zakona, ni urejena v področni statusni zakonodaji ampak samo v predlogu zakona[[10]](#footnote-10)

Razmejitev delov subjektov vpisa, katerih materialna pravna podlaga in vpis v poslovni register sta urejena v predlogu zakona, od drugih delov, to je podružnic, ki jih ureja področna statusna zakonodaja, zasleduje tri namene: odpraviti razlike v razumevanju oziroma različne interpretacije izraza »deli poslovnih subjektov«, omogočiti enotno uporabo zakonskih določb za skupine subjektov, ki jih ureja področna statusna zakonodaja, in razmejiti zakonske določbe predloga zakona, ki veljajo za subjekte vpisa, od zakonskih določb predloga zakona, ki veljajo za dele subjektov vpisa.

K večji pravni jasnosti bo prispevala tudi opredelitev izraza »podružnica«, s katerim se označuje dele poslovnih subjektov ter organov državne in lokalne skupnosti, ki se ustanovijo (oziroma registrirajo) v skladu s področno statusno zakonodajo. Primer podružnic so na primer podružnice gospodarskih družb in samostojnih podjetnikov posameznikov, ki se ustanovijo na podlagi ZGD-1, ter podružnice društev, ki se ustanovijo na podlagi ZDru-1. Te podružnice niso pravne osebe, smejo pa opravljati vse posle, ki jih sicer lahko opravlja družba. O njihovi ustanovitvi oziroma registraciji po veljavni ureditvi odločajo registrski organi, ki so pooblaščeni za vodenje primarnega registra ali uradne evidence, po predlogu zakona pa bodo glede na postopek vpisa v poslovni register odločali pristojni ali registrski organi.

Te podružnice je treba ločiti od delov subjektov vpisa, ki se v poslovni register vpisujejo za davčne, statistične in druge raziskovalne namene. Za vpis delov subjektov vpisa bo pooblaščena Agencija Republike Slovenije za javnopravne evidence in storitve (v nadaljnjem besedilu: AJPES).

V predlogu zakona je na novo opredeljen izraz »pristojni organ«. Pristojni organ po predlogu zakona je organ ali nosilec javnega pooblastila, ki je s predpisom pooblaščen za odločanje o izpolnjevanju pogojev za opravljanje ali prenehanje opravljanja dejavnosti subjekta vpisa v skladu z zakonom, ki določa pogoje za opravljanje dejavnosti, ali o spremembi podatkov o subjektu vpisa. Pristojni organi v primerjavi z registrskimi organi nimajo pooblastila za vodenje primarnega registra ali uradne evidence, ampak v skladu s predpisom ugotavljajo izpolnjevanje pogojev za opravljanje ali prenehanje opravljanja dejavnosti subjekta vpisa v skladu z zakonom, ki določa pogoje za opravljanje dejavnosti, ali za spremembo podatkov o subjektu vpisa, ki se vpisujejo v poslovni register. Pristojni organ izda akt, ki je po predlogu zakona opredeljen kot pravni (upravni) akt, s katerim pristojni organ odloči, da subjekt vpisa izpolnjuje ali je prenehal izpolnjevati pogoje za opravljanje dejavnosti v skladu s področno statusno zakonodajo ali odloči o spremembi podatkov o subjektu vpisa, ki se vpisujejo v poslovni register. Opredelitev navedenih izrazov sledi izhodiščem za prenovo registrske zakonodaje v Republiki Sloveniji z dne 17. 7. 2014 in njenimi spremembami z dne 4. 7. 2019, cilj katerih je poenostaviti in poenotiti postopke registracije poslovnih subjektov, zlasti tistih, ki se najprej vpišejo v primarni register ali uradno evidenco nato pa še v poslovni register, ter določiti vodenje podatkov o poslovnih subjektih na enem mestu, to je v poslovnem registru kot izvedenem registru. S predlogom zakona se določi nova vrsta postopka vpisa subjektov vpisa v poslovni register, za katere v skladu s področno statusno zakonodajo ne bo več veljala obveznost vpisa v primarni register ali uradno evidenco nato pa še v poslovni register, ampak se bodo subjekti vpisa vpisovali samo še v poslovni register, ki bo v teh primerih postal primarni register. Prehod na nov način vpisa subjektov vpisa v poslovni register je odvisen od prilagoditve veljavne področne statusne zakonodaje. Uporaba novega postopka vpisa v poslovni register bo možna šele po ustrezni prilagoditvi področne statusne zakonodaje, ki določa vpis subjektov vpisa v dva registra ali evidenci.

Ker je prehod na nov način vpisa subjektov vpisa v poslovni register odvisen od prilagoditve področne statusne zakonodaje, predlog zakona ohranja postopek vpisa subjektov vpisa iz 18., 19. in 20. člena ZPRS-1 s prilagoditvami, ki bodo omogočale posredovanje prijave v elektronski obliki prek informacijskega sistema za podporo poslovnim subjektom, vpogled AJPES v akt registrskega organa o vpisu v primarni register ali uradno evidenco v sistemu za začasno centralno elektronsko hrambo podatkov (v nadaljnjem besedilu: CEH). V ta namen predlog zakona ohranja izraz »registrski organ«, ki pomeni organ ali nosilca javnega pooblastila, ki je s predpisom pooblaščen za vodenje primarnega registra ali uradne evidence.

V predlogu zakona se opredeli izraz »regulirana dejavnost«. Gre za dejavnost ali skupine dejavnosti, za opravljanje katerih je treba izpolniti pogoje, ki jih določajo neposredno ali posredno zakoni ali drugi predpisi. Opredelitev izraza je povezana s 15. členom predloga zakona, ki določa dodatne podatke o subjektih vpisa. Ti, drugi podatki se vpišejo v poslovni register in obdelujejo (predvsem) za davčne, statistične in druge raziskovalne namene ter zaradi zagotavljanja podatkov drugim organom z enega mesta za izvajanje z zakonom določenih nalog. Pri opredelitvi izraza je predlagatelj izhajal iz opredelitve izraza »reguliran poklic« v 3. členu Zakona o postopku priznavanja poklicnih kvalifikacij za opravljanje reguliranih poklicev (Uradni list RS, št. 39/16, 47/19, 92/21 in 76/23), v skladu s katerim je reguliran poklic poklicna dejavnost ali skupina poklicnih dejavnosti, za katere dostop do opravljanja, opravljanje ali enega od načinov opravljanja poklica neposredno ali posredno določajo zakoni ali drugi predpisi glede posebnih poklicnih kvalifikacij, zlasti v zvezi z uporabo poklicnega naziva, ki je z zakonom ali drugimi predpisi omejen na imetnike določene poklicne kvalifikacije. Podatki o reguliranih dejavnostih subjektov vpisa se umeščajo kot dodatni sklop podatkov v sklopu podatkov o dejavnostih subjektov vpisa, v katerega se po veljavni ureditvi vpisujejo podatki o glavni dejavnosti in drugih dejavnosti poleg glavne dejavnosti, določenih v aktu o ustanovitvi subjekta vpisa, ki jih subjekt vpisa dejansko opravlja in pomenijo pomemben del njegovega poslovanja. Podatki o reguliranih dejavnostih, določene v aktu o ustanovitvi subjekta vpisa, ki jih subjekt vpisa dejansko opravlja in pomenijo pomemben del njegovega poslovanja, se po veljavni ureditvi vodijo in obdelujejo v sklopu glavne dejavnosti ali drugih dejavnosti. Podatki o reguliranih dejavnostih subjektov vpisa bodo prispevali k boljši obveščenosti, posledično pa tudi večji pravni varnosti udeležencev v pravnem prometu, zlasti poslovnih partnerjev in potrošnikov, ki sodelujejo s subjekti vpisa. Posebej izpostavljeni podatki o reguliranih dejavnostih subjektov vpisa bodo udeležence v pravnem prometu opozorili, da subjekt vpisa opravlja regulirane dejavnosti, za katere je treba izpolniti pogoje, določene z zakoni ali drugimi predpisi zaradi pomembnih razlogov javnega interesa, na primer na področju javnega zdravja, varnosti, varovanja okolja, javnega reda in drugimi področji. Vpis podatkov o reguliranih dejavnostih bo prispeval tudi k večji odgovornosti samih subjektov vpisa, da pred začetkom opravljanja regulirane dejavnosti izpolnijo posebne pogoje, določene z zakonom ali drugimi predpisi. S podatki o reguliranih dejavnostih se bodo seznanili tudi organi, pristojni za nadzor nad opravljanjem reguliranih dejavnosti. Do podatkov bodo lahko v skladu z zakonom dostopali organi in druge osebe za statistične in druge raziskovalne namene.

Podatki o reguliranih dejavnostih bodo ločeni od nereguliranih dejavnostih, to je dejavnosti, za opravljanje katerih niso določeni posebnih pogoji. Vpis nereguliranih dejavnosti se v skladu s tretjim odstavkom 15. člena predloga zakona omeji na največ 20 dejavnosti.

Predlog zakona vsebuje tudi izraz »sodni register«, ki ima enak pomen, kot v ZSReg. Sodni register je v skladu s 7. členom ZSReg javna knjiga. V skladu z 2. členom ZSReg sestoji iz glavne knjige, namenjene vpisu in objavi podatkov o pravno pomembnih dejstvih, za katere je določeno, da se vpišejo v sodni register, in zbirke listin, v katero se vlagajo listine, na podlagi katerih je bil opravljen vpis posameznega pravno pomembnega dejstva v glavno knjigo.

**K 4. in 5. členu:**

Poslovni register je javni register, za katerega velja pravna ureditev, ki temelji na naslednjih načelih:

1. načelu obveznosti vpisa,
2. načelu javnosti vpisa,
3. publicitetnem načelu,
4. načelu ažurnosti in
5. načelu zaupanja.

Na podlagi načela obveznosti vpisa morajo subjekti vpisa predložiti prijavo[[11]](#footnote-11) z zahtevanimi podatki za vpis v poslovni register. Z vpisom subjekta vpisa ali njegovega dela v poslovni register, sprememb podatkov v poslovnem registru ali izbrisom subjekta vpisa ali njegovega dela iz poslovnega registra lahko poslovni register zagotavlja podatke o subjektih vpisa in njihovih delih, ki so pomembni za pravni promet, za davčne, statistične in druge raziskovalne namene ter za zagotavljanje podatkov drugim organom. Z obveznostjo vpisa lahko poslovni register opravlja funkcijo javnega registra.

Načelo javnosti se uresničuje z javno objavo v poslovnem registru vpisanih podatkov o subjektih vpisa in njihovih delih, za katere zakon določa, da so javni. Načelo javnosti se načeloma razteza na vse v poslovni register vpisane podatke o subjektih vpisa in njihovih delih. Izjema velja za nekatere podatke, ki so varovani v skladu s pravili varstva osebnih podatkov. Na drugi strani listine v zbirki listin, na podlagi katerih je bil opravljen vpis podatkov o subjektih vpisa in njihovih delih v poslovni register, načeloma niso javne, razen če je v predpisih določeno drugače. AJPES zagotavlja vpogled v javne podatke o subjektih vpisa in njihovih delih neposredno, z dostopom prek svojega spletnega portala, in prek sistema povezovanja poslovnih registrov[[12]](#footnote-12).

Z načelom javnosti so povezani učinki vpisov podatkov v poslovni register, ki jih ureja 5. člen predloga zakona. Vpis posameznega podatka v poslovni register ima nasproti tretjim pravni učinek od dneva objave tega podatka. Vpis tega podatka v poslovni register ima publicitetni učinek od dneva objave podatka. Z dnem objave podatka se šteje, da je vpisani podatek javno objavljen in vsakomur poznan. V drugem odstavku 5. člena predloga zakona je urejen negativni publicitetni učinek. Če določen podatek ni vpisan v poslovnem registru, tretji za ta podatek ni dolžan vedeti. Subjekt vpisa se lahko proti tretjemu sklicuje na v poslovni register vpisane podatke, ko so podatki objavljeni, razen če dokaže, da je tretji vedel za te podatke, še preden so bili objavljeni. Pozitivni publicitetni učinek na drugi strani pomeni, da se nihče ne more sklicevati na to, da od dneva, ko je bil posamezni podatek objavljen, tega podatka ni poznal. Izjema velja za pravna dejanja, ki jih subjekt vpisa opravi v petnajstih dneh od dneva objave podatka. Pri teh pravnih dejanjih se tretji lahko sklicuje, da ni poznal v poslovni register vpisanih in objavljenih podatkov, le če dokaže, da za te podatke ni vedel in tudi ni mogel vedeti.

Načelo ažurnosti pomeni, da morajo biti podatki vpisani v poslovni register v določenem roku[[13]](#footnote-13). Roki so po predlogu zakona določeni v področni statusni zakonodaji[[14]](#footnote-14) in 26., 29., 31., 32., 33., 35., 36. in 37. členu predloga zakona.

Vsebina 4. člena predloga zakona je načelo zaupanja, ki zaokrožuje načela, na katerih temelji pravna ureditev poslovnega register. Poslovni register upravlja in vodi AJPES, ki je pravna oseba javnega prava. Ustanovitelj AJPES je Republika Slovenija. Na podatke, vpisane v poslovni register, se lahko vsakdo zanese. Osebo, ki v pravnem prometu pošteno ravna in se zanese na podatke, vpisane v poslovnem registru, ne prizadenejo škodljive pravne posledice.

**K 6. in 7. členu:**

V 6. členu predloga zakona se glede na veljavni 3. člen ZPRS-1 opredeli vsebina vodenja in upravljanja poslovnega registra. Gre za dve izjemno pomembni nalogi AJPES. Vodenje poslovnega registra pomeni odločanje o vpisih podatkov v poslovni register, upravljanje pa upravljanje in vzdrževanje baze podatkov poslovnega registra.[[15]](#footnote-15)

AJPES bo v postopku odločanja o vpisih v poslovni register izdal akt v elektronski obliki. Izdaja aktov v elektronski obliki predstavlja enega od najpomembnejših vidikov krepitve elektronskega poslovanja AJPES oziroma poslovanja AJPES v elektronski obliki v okviru predlagane prenove postopkov vpisa subjektov vpisa in njihovih delov v poslovni register. Določba je v skladu z Zakonom o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE in 3/22 – ZDeb), ki določa, da se odločba izda pisno v fizični oziroma elektronski obliki.[[16]](#footnote-16) Predlagana ureditev se približuje tudi ureditvi v ZSReg in Uredbi o sodnem registru (Uradni list RS, št. 49/07, 98/07, 13/08, 49/09 – ZSReg-E, 54/15 in 1/18; v nadaljnjem besedilu: Uredba o sodnem registru). Odločitve registrskih sodišč so v elektronski obliki. Registrska sodišča izdajajo sklepe o vpisu v sodni register v elektronski obliki, kar pomeni, da so izvirniki sklepov o vpisu v sodni register v elektronski obliki. Odgovorna oseba registrskega sodišča podpiše sklep o vpisu v sodni register z elektronskim podpisom, ki je enakovreden lastnoročnemu podpisu.[[17]](#footnote-17) Registrsko sodišče posreduje elektronski izvirnik sklepa, s katerimi je odločilo o vpisu v sodni register, AJPES.[[18]](#footnote-18) AJPES na podlagi elektronskega izvirnika sklepa registrskega sodišča izvede ustrezne vpise v registru in o tem obvesti registrsko sodišče.[[19]](#footnote-19) Sklepi o vpisu v sodni register se vročajo elektronsko ali pisno.[[20]](#footnote-20) Elektronsko se sklepi registrskega sodišča vročajo notarju, če je kot pooblaščenec subjekta vpisa vložil elektronski predlog za vpis, in osebi, ki izrecno zahteva, da se mu vročitve opravijo po varni elektronski poti in navede naslov za vročanje po varni elektronski poti, registriran v informacijskem sistemu sodstva, ali naslov varnega elektronskega predala. Elektronska vročitev se opravi tako, da registrsko sodišče elektronski izvirnik sklepa in morebitna obvestila prek sistema PRS pošlje na naslov za vročanje po varni elektronski poti, registriran v informacijskem sistemu sodstva, ali v varni elektronski predal osebe, ki je naslovnik elektronske vročitve.

Upravljanje poslovnega registra se nanaša na upravljanje in vzdrževanje baze podatkov poslovnega registra. Baza podatkov poslovnega registra se v skladu s 7. členom predloga zakona vodi v elektronski obliki, zato se zanjo uporablja izraz informatizirana baza podatkov poslovnega registra. V informatizirani bazi podatkov poslovnega registra se nahajajo vsi podatki, vpisani v poslovni register. AJPES upravlja z informatizirano bazo podatkov poslovnega registra tako, da se poleg zadnjega stanja podatkov o vseh subjektih vpisa in njihovih delih ohranjajo tudi vsi pretekli vpisi, spremembe podatkov in izbrisi podatkov o subjektih vpisa in njihovih delih po času nastanka.[[21]](#footnote-21) Sestavni del informatizirane baze podatkov poslovnega registra je v skladu z ZSReg tudi informatizirana glavna knjiga sodnega registra. Vzdrževanje baze podatkov poslovnega registra ni posebej opredeljeno. Gre za niz tehničnih postopkov, ki se izvajajo za zagotavljanje pravilnega delovanja baze podatkov, kot so redne posodobitve za uskladitev z novimi tehnologijami in varnostnimi tveganji, varnostne kopije, operacije izvoza in uvoza podatkov ter drugi postopki.

Listine se v skladu s četrtim odstavkom 7. člena predloga zakona shranjujejo v zbirko listin. Gre za listine, na podlagi katerih je bil opravljen vpis podatkov o subjektih vpisa in njihovih delih v poslovni register. V zbirko listin (poslovnega registra) pa se ne shranjujejo listine, na podlagi katerih je bil opravljen vpis podatkov o subjektih vpisa v sodni register. Listine, na podlagi katerih je bil opravljen vpisa posameznega pravno pomembnega dejstva v sodni register, ali za katere zakon določa, da se predložijo registrskemu sodišču, se vložijo v zbirko listin, ki je sestavni del sodnega registra.[[22]](#footnote-22)

Določbi petega in šestega odstavka 6. člena predloga zakona se glede na veljavni določbi tretjega in petega odstavka 3. člena ZPRS-1 vsebinsko ne spreminjajo.

S petim odstavkom 6. člena predloga zakona so splošno določene dodatne obveznosti AJPES glede posredovanja in prejemanja podatkov in listin prek sistema povezovanja poslovnih registrov (v nadaljnjem besedilu: sistem BRIS) ter zagotavljanja dostopnosti javnih podatkov in listin brezplačno prek tega sistema.

V 1. in 2. točki petega odstavka 6. člena predloga zakona so določene obveznosti AJPES v zvezi z informacijami o podružnicah, ki so jih ustanovile ali registrirale slovenske kapitalske družbe v državah članicah Evropske unije in Evropskega gospodarskega prostora, in podružnicah, ki so jih ustanovila ali registrirala tuja podjetja iz držav članic Evropske unije in Evropskega gospodarskega prostora v Republiki Sloveniji. Gre za izmenjavo informacij oziroma obvestil o registracijah podružnic v državah članicah Evropske unije in Evropskega gospodarskega prostora, ki jih ustanovijo oziroma registrirajo slovenske kapitalske družbe, in registracijah podružnic, ki jih v Sloveniji ustanovijo oziroma registrirajo tuja podjetja iz držav članic Evropske unije in Evropskega gospodarskega prostora.

V skladu s sedmim odstavkom 28.a člena Direktive (EU) 2017/1132 Evropskega parlamenta in Sveta z dne 14. junija 2017 o določenih vidikih prava družb (kodificirano besedilo) (UL L št. 169 z dne 30. 6. 2017, str. 46; v nadaljnjem besedilu: Direktiva (EU) 2017/1132) mora register podružnice družbe, ustanovljene v drugi državi članici Evropske unije in Evropskega gospodarskega prostora, posredovati registru družbe v drugi državi članici Evropske unije in Evropskega gospodarskega prostora obvestilo o registraciji podružnice. Obvestilo se posreduje prek sistema BRIS.

V primeru podružnic, ki jih ustanovijo slovenske kapitalske družbe, obvestila o njihovi registraciji v skladu s 1. točko petega odstavka 6. člena predloga zakona prejema AJPES. AJPES navedena obvestila posreduje registrskim organom (registrskim sodiščem) kot končnim naslovnikom. V primeru podružnic tujih podjetij pa AJPES obvestila, ki jih prejme od slovenskih registrskih organov (registrskih sodišč), v skladu z 2. točko petega odstavka 6. člena predloga zakona posreduje pristojnim organom držav članic Evropske unije ali Evropskega gospodarskega prostora.

Enaka pravila posredovanja obvestil se uporabljajo tudi za obvestila o zaprtju podružnic v skladu z 28.c členom Direktive (EU) 2017/1132.

Z Zakonom o spremembah in dopolnitvah Zakona o Poslovnem registru Slovenije (Uradni list RS, št. 54/17) je bila leta 2017 določena obveznost AJPES, da iz sistema BRIS prejema podatke in listine o tujih podjetjih iz držav članic Evropske unije in Enotnega gospodarskega prostora, za katere velja Direktiva 2009/101/ES Evropskega parlamenta in Sveta z dne 16. septembra 2009 o uskladitvi zaščitnih ukrepov za varovanje interesov družbenikov in tretjih oseb, ki jih države članice zahtevajo od gospodarskih družb v skladu z drugim pododstavkom člena 48 Pogodbe, zato da se oblikujejo zaščitni ukrepi z enakim učinkom v vsej Skupnosti (Kodificirana različica) (UL L št. 258 z dne 1. 10. 2009, str. 11; v nadaljnjem besedilu: Direktiva 2009/101/ES)[[23]](#footnote-23), in jih posreduje sodišču, ki vodi sodni register, ter na drugi strani v sistem BRIS posreduje podatke in listine, ki mu jih posreduje sodišče, ki vodi sodni register, o slovenskih kapitalskih družbah, za katere velja Direktiva 2009/101/ES. Navedene obveznosti AJPES so prav tako vsebina 1. in 2. točke petega odstavka 6. člena predloga zakona.

Vsebina obvestil in tehnične podrobnosti posredovanja so urejene z Izvedbeno uredbo Komisije (EU) 2021/1042 z dne 18. junija 2021 o določitvi pravil za uporabo Direktive (EU) 2017/1132 Evropskega parlamenta in Sveta v zvezi s tehničnimi specifikacijami in postopki za sistem povezovanja registrov ter razveljavitvi Izvedbene uredbe Komisije (EU) 2020/2244 (Besedilo velja za EGP) (UL L št. 225 z dne 25. 6. 2021, str. 7; v nadaljnjem besedilu: Izvedbena uredba Komisije (EU) 2021/1042).

3. do 5 točka petega odstavka 6. člena predloga zakona določajo obveznosti AJPES v zvezi z izmenjavo podatkov v zvezi s prepovedmi opravljanja funkcije direktorja med slovenskimi in tujimi pristojnimi organi prek sistema BRIS.

Z določbami se prenaša vsebina 13.i člena Direktive (EU) 2017/1132, v skladu s katero so morale države članice sprejeti ureditev, ki omogoča, da prek sistem BRIS nemudoma zagotovijo informacije o tem, ali je neki osebi prepovedano opravljanje funkcije direktorja, ali je vpisana v katerega koli od njihovih registrov, ki vsebujejo informacije, relevantne za prepoved. Države članice so lahko v okviru svojih pravil v zvezi s prepovedjo opravljanja funkcije direktorja določile možnost, da se upošteva vsaka veljavna prepoved opravljanja funkcije direktorja ali informacije, relevantne za prepoved, v drugi državi članici. Države članice lahko osebi, ki ima trenutno prepoved opravljanja funkcije direktorja v drugi državi članici, zavrnejo imenovanje za direktorja družbe.

6. in 7. točka petega odstavka 6. člena predloga zakona ureja naloge AJPES v zvezi z izmenjavo podatkov in listin v zvezi s čezmejnimi preoblikovanji, združitvami ali delitvami. Z njimi se je (delno) prenesla vsebina 86.g, 86.n in 86.p člena Direktive (EU) 2017/1132 v zvezi s čezmejnimi preoblikovanji, 123., 127.a in 130. člena Direktive (EU) 2017/1132 v zvezi s čezmejnimi združitvami ter 160.g, 160.n in 160.p člena Direktive (EU) 2017/1132 v zvezi s čezmejnimi delitvami, ki določajo obveznost, da se (nekateri) podatki in listine v zvezi s čezmejnimi operacijami posredujejo med pristojnimi organi držav članic Evropske unije in Enotnega gospodarskega prostora prek sistema BRIS in so v tem sistemu brezplačno javno dostopni.

Vsebina obvestil in tehnične podrobnosti posredovanja so urejene z Izvedbeno uredbo Komisije (EU) 2021/1042.

Podatki in listine, ki so predmet izmenjave ali brezplačno javno dostopni prek sistema BRIS, so določeni z ZSReg in/ali ZGD-1.

Šesti odstavek 6. člena predloga zakona določa obveznost priprave in posredovanja podatkov o predpisih in vseh njihovih spremembah, ki določajo pravila objave letnih poročil in podatkov v poslovnem registru. Gre za obveznost AJPES na podlagi Direktive 2012/17/EU Evropskega parlamenta in Sveta z dne 13. junija 2012 o spremembi Direktive Sveta 89/666/EGS ter direktiv 2005/56/ES in 2009/101/ES Evropskega parlamenta in Sveta glede povezovanja centralnih in trgovinskih registrov ter registrov družb (UL L št. 156 z dne 16. 6. 2012, str. 1; v nadaljnjem besedilu: Direktiva 2012/17/EU).

Direktiva 2012/17/EU s spremembo Direktive 2009/101/ES določa obveznost priprave informacij o predpisih in vseh njihovih spremembah, ki določajo objavo letnih poročil in podatkov o poslovnih subjektih v poslovnih registrih, in posredovanja informacij na evropski portal e-pravosodje[[24]](#footnote-24) skladno s pravili in tehničnimi zahtevami portala.

**K 8., 9. in 11. členu:**

Drugo poglavje predloga zakona določa pravila glede matične številke, s katerim se subjekti vpisa in njihovi deli identificirajo v pravnem prometu, in enotnega identifikatorja, ki se ne uporablja za namen nacionalne identifikacije, ampak je namenjen prejemanju in posredovanju podatkov in listin ter objavi javnih podatkov in listin prek sistema BRIS.

Pravila se glede na veljavno ureditev v 6., 7., in 7.a členu ZPRS-1 ne spreminjajo.

Matična številka, ki jo dodeli AJPES ob vpisu subjektov vpisa in njihovih delov v poslovni register, služi kot enolična identifikacije, ki se po izbrisu subjektov vpisa in njihovih delov iz poslovnega registra ne sme ponovno uporabiti. Matično številko obvezno uporabljajo vsi subjekti vpisa in njihovi deli ter vsi organi pri posredovanju podatkov ter medsebojni izmenjavi in povezovanju podatkov.

Enotni identifikator se ne dodeli vsem subjektom vpisa in njihovim delom, ampak samo kapitalskim družbam in podružnicam tujih podjetij, ustanovljenih v državah članicah Evropske unije in Evropskega gospodarskega prostora. Enotni identifikator dodeli AJPES. Sestavljen je iz elementov, ki omogočata identifikacijo Republike Slovenije in poslovnega registra, ter matične številke kapitalske družbe ali podružnice tujega podjetja.

Direktiva 2012/17/EU je s spremembami in dopolnitvami Enajste Direktive Sveta 89/666/EGS z dne 21. decembra 1989 o razkritjih podružnic, ki jih v državi članici odprejo nekatere oblike družb, za katere velja zakonodaja druge države (UL L št. 395 z dne 30. 12. 1989, str. 36) in Direktive 2009/101/ES določila, da imajo družbe, za katere velja Direktiva 2009/101/ES (v Sloveniji so to kapitalske družbe, tj. družba z omejeno odgovornostjo, komanditna delniška družba in (evropska) delniška družba), in podružnice tujih podjetij, ki so jih odprla tuja podjetja iz držav članic Evropske unije in Evropskega gospodarskega prostora, za katere velja navedena Direktiva 2009/101/ES, enotni identifikator, ki bo omogočil nedvoumno identifikacijo družb in podružnic tujih podjetij v komunikaciji med registri prek sistema BRIS.

Enotni identifikator mora vsebovati elementa, ki bosta omogočala identifikacijo (1) Republike Slovenije in (2) Poslovnega registra Slovenije in (3) matično številko družbe in podružnice tujega podjetja v tem registru. V skladu z Direktivo 2012/17/EU lahko identifikator po potrebi vsebuje tudi (4) element za preprečevanje napak pri identifikaciji. V Sloveniji enotni identifikator ne vsebuje posebnega elementa za preprečevanje napak pri identifikaciji. Ta namreč ne bi bil smotrn iz dveh razlogov: kontrolno številko vsebuje že matična številka, poleg tega identifikator vsebuje fiksno predpono.

**K 10. členu:**

Ne glede na splošno pravilo, da se matična številka določi subjektom vpisa in njihovim delom ob njihovem vpisu v poslovni register, se z 10. členom predloga zakona od navedenega pravila odstopa, kadar gre za tuje pravne osebe, ki matično številko potrebujejo za namen vpisa njihovih pravic na nepremičninah v zemljiško knjigo v skladu z Zakonom o zemljiški knjigi (Uradni list RS, št. 58/03, 37/08 – ZST-1, 45/08, 28/09, 25/11, 14/15 – ZUUJFO, 69/17, 11/18 – ZIZ-L, 16/19 – ZNP-1 in 121/21; v nadaljnjem besedilu: ZZK-1).

Materialna pravna podlaga za določitev matične številke in vpis v poslovni register je določena z drugim odstavkom 25. člena ZZK-1, v skladu s katero mora AJPES pravno osebo, ki potrebuje enolično identifikacijsko številko za vpis pravice na nepremičnini v zemljiško knjigo, vpisati v poslovni register, tudi če ta pravna oseba ne izpolnjuje pogojev za vpis v poslovni register po splošnih pravilih zakona, ki ureja poslovni register. Ta podlaga se dopolnjuje s posebnimi pravili postopka vpisa v poslovni register, kot izhaja iz drugega do četrtega odstavka 10. člena predloga zakona. Posebna pravila postopka vpisa v poslovni register se bodo uporabljala v primeru tujih pravnih oseb, saj te ne izpolnjujejo pogojev za vpis v poslovni register v skladu s splošnimi pravili postopka vpisa v poslovni register.

Postopek vpisa v poslovi register se bo začel na zahtevo tuje pravne osebe. V zahtevi bo morala biti navedena materialna pravna podlaga za vpis v poslovni register in dodelitev matične številke (enolične identifikacijske številke v pomenu ZZK-1), razlog za pridobitev matične številke (vpis pravice na nepremičnini v zemljiško knjigo) ter naslednji podatki: enotni identifikator, če ga tuja pravna oseba ima, firma ali ime tuje pravne osebe in njen poslovi naslov. Zahtevi bo morala tuja pravna oseba priložiti dokazilo o svojem obstoju. Kot ustrezno dokazilo bi se lahko na primer štel izpis iz registra tuje pravne osebe, v katerem je tuja pravna oseba vpisana[[25]](#footnote-25).

AJPES bo tuji pravni osebi določil matično številko, jo vpisal v poslovni register in o vpisu izdal potrdilo. V poslovnem registru se bodo o tuji pravni osebi vodili naslednji podatki: matična številka, enotni identifikator, če ga tuja pravna oseba ima, firma ali ime, poslovni naslov, spremembe enotnega identifikatorja, firme ali imena in poslovnega naslova ter datum vpisa in izbrisa.

Na zahtevo tuje pravne osebe se bo začel tudi postopek vpisa spremembe podatkov o tuji pravni osebi v poslovnem registru. V zahtevi za vpis spremembe podatkov bo morala tuja pravna oseba navesti podatke, ki se spreminjajo: enotni identifikator, če ga tuja pravna oseba ima, firmo ali ime in poslovni naslov. AJPES bo v postopku vpisal spremembe podatkov in o vpisu izdal potrdilo.

Postopek izbrisa tuje pravne osebe iz poslovnega registra se bo začel na zahtevo tuje pravne osebe ali po uradni dolžnosti. V zadnjem primeru bo AJPES začel postopek izbrisa tuje pravne osebe iz poslovnega registra, če bo prejel dokazilo o prenehanju ali izbrisu tuje pravne osebe iz registra, v katerem je (bila) tuja pravna oseba vpisana. AJPES bo v postopku vpisa izbrisa izdal potrdilo o izbrisu tuje pravne osebe iz poslovnega registra.

**K 12. in 13. členu:**

Tretje poglavje predloga zakona določa pravila glede določitve (šifre) glavne dejavnosti (12. člen) in (šifre) institucionalnega sektorja (13. člen).

Pravila se glede na veljavno ureditev v 4. in 5. členu ZPRS-1 ne spreminjajo.

Glavna dejavnost in institucionalni sektor sta v skladu s 15. in 16. členom predloga zakona dva izmed podatkov o subjektih vpisa in njihovih delih, ki se vodijo v poslovnem registru.

Glavna dejavnost (pravilneje šifra glavne dejavnosti) se določi ob upoštevanju Uredbe o standardni klasifikaciji dejavnosti (Uradni list RS, št. 69/07 in 17/08).

Slovenska standardna klasifikacija dejavnosti (v nadaljnjem besedilu: SKD) temelji na Uredbi (ES) št. 1893/2006 Evropskega Parlamenta in Sveta z dne 20. decembra 2006 o uvedbi statistične klasifikacije gospodarskih dejavnosti NACE Revizija 2 in o spremembi Uredbe Sveta (EGS) št. 3037/90 kakor tudi nekaterih uredb ES o posebnih statističnih področjih (UL L št. 393 z dne 30. 12. 2006, str. 1), zadnjič spremenjena z Uredbo (EU) 2019/1243 Evropskega parlamenta in Sveta z dne 20. junija 2019 o prilagoditvi več zakonodajnih aktov, v katerih je določena uporaba regulativnega postopka s pregledom, členoma 290 in 291 Pogodbe o delovanju Evropske unije (UL L št. 198 z dne 25.7.2019, str. 241)*.*

V Sloveniji je SKD obvezen nacionalni standard za evidentiranje, zbiranje, obdelovanje, analiziranje, posredovanje in izkazovanje podatkov, pomembnih za spremljanje stanj in gibanj na ekonomskem in socialnem področju ter na področju okolja in naravnih virov.[[26]](#footnote-26)

SKD se uporablja za določanje dejavnosti in razvrščanje subjektov vpisa in njihovih delov za potrebe različnih uradnih in drugih administrativnih podatkovnih zbirk ter za potrebe statistike in analitike v državi in na mednarodni ravni.[[27]](#footnote-27) Centralno vodenje dejavnosti po navedeni klasifikaciji v poslovnem registru omogoča gospodarno vodenje navedenega podatka za vse uporabnike poslovnega registra na ravni države, hkrati pa zagotavlja njegovo mednarodno primerljivost.

Za določitev glavne dejavnosti v poslovni register so določeni kriteriji. V skladu s splošnim pravilom v Uredbi o vodenju in vzdrževanju Poslovnega registra Slovenije (Uradni list RS, št. 30/19) je glavna dejavnost lahko le ena od (registriranih) dejavnosti poslovnega subjekta ali dejavnost, določena z zakonom ali drugim predpisom, s katerim ali na podlagi katerega je poslovni subjekt ustanovljen, ali z aktom o ustanovitvi.[[28]](#footnote-28)

Uredba o vodenju in vzdrževanju Poslovnega registra Slovenije določa podrobnejše kriterije za določitev glavne dejavnosti. Za glavno dejavnost je lahko določena tista dejavnost, s katero se ustvarja ali bo ustvarjalo pretežni del dodane vrednosti. Če podatka o dodani vrednosti ni ali ga ni mogoče določiti, se namesto tega upošteva dejavnost, ki ustvarja ali bo ustvarjala največji prihodek ali zaposluje ali bo zaposlovala največje število oseb. Pri določitvi glavne dejavnosti se ne preverjajo pogoji za opravljanje dejavnosti, določeni s predpisi. Deli poslovnih subjektov morajo upoštevati tudi pravilo, v skladu s katerim je glavna dejavnost lahko le ena od (registriranih) dejavnosti poslovnega subjekta.[[29]](#footnote-29)

AJPES določi glavno dejavnost tako, da določi šifro glavne dejavnosti po SKD. Ob vpisu poslovnega subjekta, njegovega dela ali podružnice tujega podjetja v poslovni register AJPES določi (šifro) glavno dejavnost na podlagi predloga navedenega v prijavi. Predlog se oblikuje ob upoštevanju (pričakovane) vrednosti dodane vrednosti oziroma (pričakovanega) števila zaposlenih.[[30]](#footnote-30) Če pri poslovanju nastanejo spremembe, ki vplivajo na glavno dejavnost, je treba AJPES predlagati spremembo (šifre) glavne dejavnosti.[[31]](#footnote-31) AJPES vse poslovne subjekte, njihove dele ali podružnice tujih podjetij razvrsti v najnižjo možno raven v skladu s predpisano SKD.[[32]](#footnote-32)

Institucionalni sektor (pravilneje šifra institucionalnega sektorja) se na drugi strani določi ob upoštevanju Uredbe o standardni klasifikaciji institucionalnih sektorjev (Uradni list RS, št. 107/13).

Slovenska standardna klasifikacija institucionalnih sektorjev (v nadaljnjem besedilu: SKIS) temelji na Uredbi (EU) št. 549/2013 Evropskega parlamenta in Sveta z dne 21. maja 2013 o Evropskem sistemu nacionalnih in regionalnih računov v Evropski uniji (UL L št. 174 z dne 26. 6. 2013, str. 1), zadnjič popravljena s Popravkom (UL L št. 154 z dne 11. 6. 2016, str. 27). SKIS se uporablja za zbiranje, evidentiranje, obdelovanje, analiziranje, posredovanje in izkazovanje statističnih podatkov, pomembnih za izdelavo nacionalnih in regionalnih računov za lastne namene.[[33]](#footnote-33)

(Šifra) SKIS se vodi za vse subjekte vpisa in njihove dele, vpisane v poslovni register.[[34]](#footnote-34) Dodeli ga AJPES ob vpisu v poslovni register na podlagi podatkov iz prijave.[[35]](#footnote-35) Če se subjekt vpisa ali njegov del ne strinja s (šifro) SKIS, lahko AJPES predlaga drugačno razvrstitev. AJPES na podlagi utemeljenega predloga znova določi (šifro) SKIS. Če AJPES meni, da predlog ni utemeljen, ga pošlje Komisiji za reševanje spornih primerov razvrščanja subjektov vpisa in njihovih delov po SKIS (v nadaljnjem besedilu: komisija za SKIS) pri Statističnem uradu Republike Slovenije.[[36]](#footnote-36) Komisija za SKIS deluje kot posvetovalno delo Statističnega urada Republike Slovenije. Sestavljajo jo po dva predstavnika AJPES, Ministrstva za finance, Banke Slovenije in Statističnega urada Republike Slovenije. Člane komisije imenuje generalni direktor Statističnega urada Republike Slovenije na predlog institucij, ki jih predstavljajo.[[37]](#footnote-37) Na podlagi mnenja komisije za SKIS lahko Statistični urad Republike Slovenije AJPES pošlje zahtevo za spremembo SKIS. [[38]](#footnote-38)

Statistični urad Republike Slovenije lahko v primerih, ko ugotovi, da opravljena razvrstitev poslovnega subjekta v institucionalni sektor po SKIS ni bila pravilna ali ne ustreza dejanskemu stanju, od AJPES zahteva, da ponovno opravi razvrstitev.[[39]](#footnote-39)

Šifra SKIS se vodi na najnižji ravni klasifikacije. Podatki o razvrstitvi subjektov vpisa in delov subjektov vpisa po SKIS so javni in objavljeni na spletnih straneh AJPES.[[40]](#footnote-40)

**K 14.,15. in 16. členu:**

V četrtem poglavju predloga zakona se ureja vsebina poslovnega registra, pravna podlaga za izdajo navodila o vrsti in obsegu podatkov za posamezno pravnoorganizacijsko obliko subjektov vpisa kot tudi pravna podlaga za vzpostavitev, vodenje in vzdrževanje evidence kvalificiranih potrdil za elektronski podpis.

Največje spremembe glede na veljavni 8. člen ZPRS-1 prinašajo 14., 15. in 16. člen predloga zakona.

Predlaga se opredelitev dveh sklopov podatkov: podatkov, ki se vodijo o subjektih vpisa, in podatkov, ki se vodijo o delih subjektih vpisa. Posledično so v 14. in 15. členu predloga zakona določeni podatki o subjektih vpisa, medtem ko so v 16. členu predloga zakona določeni podatki o delih subjektih vpisa. O delih subjektih vpisa ni utemeljeno voditi podatkov v obsegu kot za subjekte vpisa. Deli subjekti vpisa se v poslovni register vpisujejo (samo) za davčne, statistične in druge raziskovalne namene. Vpis delov subjektov vpisa v poslovni register ni povezan s pridobitvijo pravne sposobnosti. Materialna pravna podlaga za vpis delov subjektov vpisa v poslovni register je urejena v predlogu zakona ne pa (tudi) v področni statusni zakonodaji, kot to velja npr. za podružnice, kot so podružnice gospodarskih družb. Za vpis delov subjektov vpisa bo pooblaščen AJPES.

Nadalje se predlaga razmejitev registrskih podatkov (14. člen predloga zakona) od drugih podatkov o subjektih vpisa (15. člen predloga zakona). V obrazložitvi k 3. členu predloga zakona je bil izpostavljen razvoj vloge poslovnega registra v 25. letih obstoja. Poslovni register je bil vzpostavljen kot upravno-administrativna javna baza podatkov o poslovnih subjektih na podlagi predhodnega poslovno-statističnega registra, ki ga je vodil Statistični urad Republike Slovenije. V poslovnem registru se vodijo tudi podatki, ki so med drugim namenjeni državni statistiki. Primarna pravna podlaga za njihovo vodenje ni določena v področni statusni zakonodaji, ki ureja status oziroma položaj, registracijo in poslovanje poslovnih subjektov, ampak v predpisih s področja državne statistike, npr. v programu statističnih raziskovanj, aktu statističnih zahtev za nacionalne in mednarodne potrebe. ZPRS-1 ne razmejuje med registrskimi podatki poslovnega registra, ki so namenjeni varnosti pravnega prometa in jih v veliki meri zagotavljajo subjekti vpisa, in dodatni podatki, ki se vodijo zlasti za namen državne statistike. V predlogu zakona se v 14. členu predloga zakona opredelijo registrski podatki, ki so pomembni (primarno) namenjeni zagotavljanju varnosti pravnega prometa, medtem ko se v 15. členu predloga zakona združijo (predvsem) podatki za državno statistiko. Vir za pridobivanje registrskih podatkov so (večinoma) subjekti vpisa, medtem ko dodatne podatke zagotavlja oziroma vpiše (večinoma) AJPES na podlagi zahteve, npr. če gre za podatke o glavni, regulirani(h) ali drugi(h) dejavnosti, ali brez zahteve subjektov vpisa, npr. če gre za podatke o institucionalnem sektorju, ki ga AJPES določi na podlagi podatkov iz prijave[[41]](#footnote-41).

Glede na veljavno ureditev se v predlogu zakona spreminja obseg in struktura podatkov, ki se vodijo v poslovnem registru. Iz obsega se izločijo podatki, ki se v poslovnem registru upravičeno ne vodijo oziroma se vodijo v drugih javnih evidencah, npr. podatek o oznaki zavezanosti po zakonu, ki ureja dostop do informacij javnega značaja, o začetku postopka v skladu z zakonom, ki ureja prisilno poravnavo, stečaj in likvidacijo ali o številkah računov, podatki, ki nimajo uporabne vrednosti, npr. podatek o poreklu in državi ustanovitvenega kapitala, in podatki brez ustreznega izvora oziroma vira, npr. podatek o poslovanju (posluje: da, ne), lastniški delež Republike Slovenije.

Podatki o zavezancih za informacije javnega značaja, ki morajo nuditi prost dostop in ponovno uporabo informacij javnega značaja, s katerimi razpolagajo, se vodijo v registru zavezancev za informacije javnega značaja (RZIJZ). Zavezanci so v RZIJZ vpisani in iz njega izbrisani neposredno na podlagi podatkov iz uradnih evidenc in podatkov, ki jih kot prijavitelji zavezancev posredujejo ministrstva, samoupravne lokalne skupnosti ter druge osebe javnega prava. Podatki o zavezancih za informacije javnega značaja so javno dostopni na spletnih straneh AJPES[[42]](#footnote-42).

Podatki o začetku postopka v skladu z zakonom, ki ureja prisilno poravnavo, stečaj in likvidacijo so podatki sodnega registra. V sodni register se vpišejo:

1. v zvezi s postopkom zaradi insolventnosti, prisilne likvidacije ali izbrisa iz sodnega registra brez likvidacije:

* sklep o začetku postopka,
* sklep o končanju postopka, s kratko označbo načina končanja postopka,
* sklep o potrditvi sklenjene prisilne poravnave,

1. v zvezi z drugimi načini prenehanja subjekta vpisa: pravni temelj prenehanja in podatki o morebitnem pravnem nasledniku,
2. izbris subjekta iz sodnega registra (sklep sodišča, s katerim odloči o vpisu izbrisa).

Podatki o dostopni prek spletnih straneh AJPES.

Na spletnih straneh AJPES do javno dostopne tudi objave v postopkih insolventnosti. Prek iskalnika [eObjave v postopkih zaradi insolventnosti](https://www.ajpes.si/eObjave/default.asp?s=51)[[43]](#footnote-43) so dostopni podatki in listine, nastale v postopkih zaradi insolventnosti, ki jih na podlagi neposredne informacijske povezave, na spletnih straneh AJPES, objavljajo stečajna sodišča. Dostopni so vsi podatki in listine, za katere [Zakon o finančnem poslovanju, postopkih zaradi insolventnosti in prisilnem prenehanju (Uradni list RS, št. 176/21 – uradno prečiščeno besedilo, 178/21 – popr., 196/21 – odl. US, 157/22 – odl. US, 35/23 – odl. US, 57/23 – odl. US in 102/23; v nadaljnjem besedilu: ZFPPIPP)](http://www.pisrs.si/Pis.web/pregledPredpisa?id=ZAKO4735) določa javno objavo. Način iskanja po podatkih je določen z zakonom, vrste skupin in tipov procesnih dejanj pa določa Vrhovno sodišče Republike Slovenije glede na način vodenja podatkov v Vpisniku zadev v postopkih zaradi insolventnosti.

Prek iskalnika [eINSOLV](https://www.ajpes.si/eInsolv/)[[44]](#footnote-44) pa je omogočen vpogled neposredno v Vpisnik zadev v postopkih zaradi insolventnosti, ki ga vodi Vrhovno sodišče Republike Slovenije, in sicer do osnovnih podatkov o zadevi in seznama vseh procesnih dejanj, opravljenih v določenem postopku.

Podatki o številkah računov se vodijo v registru transakcijskih računih[[45]](#footnote-45), ki ga AJPES upravlja v skladu z Zakonom o plačilnih storitvah, storitvah izdajanja elektronskega denarja in plačilnih sistemih (Uradni list RS, št. 7/18, 9/18 – popr. in 102/20; v nadaljnjem besedilu: ZPlasSSIED). Register transakcijskih računov je enotna informatizirana baza podatkov o transakcijskih računih in sefih ter imetnikih transakcijskih računov, pooblaščencih imetnikov transakcijskih računov, dejanskih lastnikih transakcijskih računov ter najemnikih sefov. Dostop do podatkov iz registra transakcijskih računov ureja 194. člen ZPlasSSIED. Podatki v registru transakcijskih računov so javni in brezplačno dostopni na spletni strani AJPES. Podatki niso javni in brezplačno dostopni, če gre za podatke o pooblaščencih in dejanskih lastnikih imetnikov transakcijskih računov ter sefih in osebne podatke fizičnih oseb, razen za podatke o transakcijskih računih podjetnikov in zasebnikov, ki se uporabljajo za opravljanje dejavnosti.

Podatek o poreklu in državi ustanovitvenega kapitala nima zagotovljenega verodostojnega vira. V praksi se določi glede na naslov stalnega prebivališča ustanovitelja, kar je zavajajoče. Poreklo ustanovitvenega kapitala ni nujno v državi stalnega prebivališča. Določitev porekla ustanovitvenega kapitala lahko dodatno oteži primer gospodarske družbe z ustanovitelji iz različnih držav.

Prav tako ni določen oziroma nima zagotovljenega (verodostojnega) vira podatek o lastniškem deležu Republike Slovenije.

Podatek o poslovanju (posluje: da, ne) sicer ima zagotovljen vir podatkov, vendar se dejansko ne vodi. Vir podatkov sta Banka Slovenije ali AJPES, ki pa podatka ne zagotavljata. Na spletnih straneh AJPES se zagotavlja podatek o statusu: o aktivnih in izbrisanih enotah in nameravanih firmah.

Na drugi strani se dodajo podatki, za katere so bile doslej izkazane potrebe uporabnikov, npr. podatek o prevodu firme ali imena in skrajšane firme ali imena, pravna podlaga, če se subjekt vpisa ustanovi neposredno z zakonom in se ne vpiše v noben drug register, spol (moški, ženska) ustanovitelja, družbenika in zastopnika gospodarske družbe, oziroma je vključitev podatkov v obseg podatkov, ki se vodijo v poslovnem registru, potrebna zaradi drugih določb predloga zakona, npr. pristojni organ ter datum in številka akta pristojnega organa.

Podatek o spolu (moški, ženska) ustanovitelja, družbenika in zastopnika gospodarske družbe je dodan na pobudo Podjetniško trgovske zbornice, ki je mnenja, da bo vodenje podatka omogočilo spremljanje napredka in spodbujanje ženskega podjetništva. V Podjetniški trgovski zbornici pojasnjujejo, da imajo mikro, majhna in srednja podjetja ključno vlogo pri oblikovanju gospodarstva. Ustvarijo polovico prihodkov v slovenskem gospodarstvu, okrog 60 % dodane vrednosti in 70 % vseh zaposlenih v zasebnem sektorju. Dodajajo, da je Evropska komisija zavezana spodbujati ustanavljanje in rast mikro, majhnih in srednjih podjetij, med njimi tudi »ženskih« podjetij, da bi lahko dosegli zeleno in digitalno preobrazbo gospodarstva. Ženske podjetnice naj bi pri tem imele pomembno vlogo. Zato je Evropska komisije oblikovala platformo za podporo ženskemu podjetništvu »WEgate«[[46]](#footnote-46).

Vodenje podatka o spolu bo omogočilo tudi spremljanje napredka Slovenije pri doseganju uravnotežene zastopanosti spolov med vodilnimi osebami v gospodarskih družbah v skladu z Direktivo (EU) 2022/2381 Evropskega parlamenta in Sveta z dne 23. novembra 2022 o zagotavljanju uravnotežene zastopanosti spolov med direktorji družb, ki kotirajo na borzi, in s tem povezanih ukrepih (UL L št. 315 z dne 7. 12. 2022, str. 44; v nadaljnjem besedilu: Direktiva 2022/2381/EU). Cilj Direktive 2022/2381/EU je doseči bolj uravnoteženo zastopanost žensk in moških med direktorji in direktoricami gospodarskih družb oziroma med osebami, odgovornimi za vodenje in nadzor poslov gospodarskih družb, z vrednostnimi papirji katerih se trguje na organiziranem trgu oziroma gospodarskih družb, ki kotirajo na borzi.[[47]](#footnote-47) Namen Direktive 2022/2381/EU je pospešiti napredek pri uravnoteženi zastopanosti spolov med osebami, odgovornimi za vodenje in nadzor poslov gospodarske družbe z določitvijo učinkovitih ukrepov in zahtev. Ukrepi zajemajo zahteve za gospodarske družbe glede minimalnega deleža zastopanosti spolov med osebami, odgovornimi za vodenje in nadzor poslov gospodarske družbe, preglednost izbirnega postopka kandidatk in kandidatov ter obveznost poročanja o deležu zastopanosti spolov.

Ukrepi iz Direktive 2022/2381/EU zavezujejo velike gospodarske družbe, z vrednostnimi papirji katerih se trguje na organiziranem trgu (oziroma, ki kotirajo na borzi) ne glede na izbran sistem upravljanja, to je enotirni ali dvotirni. Te gospodarske družbe imajo poseben gospodarski pomen, prepoznavnost, vplivajo na celoten trg in določajo standarde za celotni zasebni sektor. Namen Direktive 2022/2381/EU je zagotoviti bolj uravnoteženo zastopanost spolov med osebami, odgovornimi za vodenje poslov gospodarskih družb (oziroma izvršnimi direktorji) in med osebami, odgovornimi za nadzor nad vodenjem poslov gospodarskih družb (oziroma neizvršnimi direktorji). Direktiva 2022/2381/EU določa cilja glede deleža zastopanosti spolov med navedenimi vodilnimi osebami v gospodarskih družbah. Osebe manj zastopanega spola morajo zasedati vsaj 40 % med osebami odgovornimi za nadzor poslov (neizvršnimi direktorji) ali vsaj 33 % skupno med osebami odgovornimi za vodenje in nadzor poslov (izvršnimi in neizvršnimi direktorji). Gospodarske družbe, ki si bodo izbrale cilj, da bodo osebe manj zastopanega spola zasedale vsaj 40 % med osebami, odgovornimi za nadzor poslov gospodarske družbe, bodo morale določiti tudi cilje glede deleža za zasedanje manj zastopanega spola med osebami odgovornimi za vodenje poslov gospodarske družbe. Določen cilj 40 % zastopanosti v skladu z Direktivo 2022/2381/EU se uporablja le za osebe, odgovorne za nadzor poslov gospodarske družbe (neizvršne direktorje), da bi se brez prevelikega poseganja v vsakodnevno vodenje gospodarskih družb, kjer so zelo pomembna posebna znanja in izkušnje, zagotovila bolj uravnotežena zastopanost žensk in moških. Osebe, odgovorne za nadziranje poslov gospodarskih družb, imajo pomembno vlogo tudi pri imenovanju najvišjih vodstvenih delavcev in delavk ter oblikovanju kadrovske politike gospodarske družbe. Večje število predstavnikov oziroma predstavnic manj zastopanega spola med osebami, odgovornimi za nadzor poslov gospodarske družbe, bo predvidoma povzročilo pozitiven razvoj v smeri bolj uravnotežene zastopanosti spolov na celotni poklicni lestvici. Razlog za določitev cilja minimalne 40 % zastopanosti obeh spolov je, da se ta delež nahaja med minimalno »kritično maso«, ki je potrebna za pozitiven učinek na organe vodenja in nadzora (30 %), in popolnoma izenačeno zastopanostjo spolov (50 %).

Podatek o velikosti po standardih Evropske unije[[48]](#footnote-48), ki se dejansko ne vodi v poslovnem registru, se nadomesti s podatkom o velikosti po merilih Priporočila Komisije 2003/361/ES z dne 6. maja 2003 (UL L št. 124 z dne 20. 5. 2003, str. 36; v nadaljnjem besedilu: Priporočilo Komisije 2003/361/ES). Ta merila se razlikujejo od meril za določitev velikosti v skladu z Direktivo 2013/34/EU Evropskega parlamenta in Sveta z dne 26. junija 2013 o letnih računovodskih izkazih, konsolidiranih računovodskih izkazih in povezanih poročilih nekaterih vrst podjetij, spremembi Direktive 2006/43/ES Evropskega parlamenta in Sveta ter razveljavitvi direktiv Sveta 78/660/EGS in 83/349/EGS (UL L št. 182 z dne 29. 6. 2013, str. 19) in 55. členom ZGD-1. Vodenje navedenega podatka v poslovnem registru bo bistveno zmanjšalo administrativno obremenitev v postopkih dodeljevanja sredstev iz evropskih strukturnih skladov, kjer je treba upoštevati merila za določitev velikosti podjetja na podlagi Priporočila Komisije 2003/361/ES. V praksi mora vsak nosilec javnega razpisa za dodelitev sredstev izvesti izračun za opredelitev velikosti posameznih prijaviteljev. Če se posamezno podjetje prijavi na javne razpise večjega števila nosilcev javnih razpisov, se velikost ugotavlja v vsakem konkretnem primeru. S tem pa na ravni države prihaja do nepotrebnega podvajanja dela, izgube časa, povečuje možnost napak in posledično različnih opredelitev velikosti.

Če bo opredelitev velikosti podjetij urejena centralno, se bodo privarčevali čas in stroški ter zmanjšalo možnost napak. Vodenje podatka o velikosti podjetij po merilih Priporočila Komisije 2003/361/ES na ravni države, na enem mestu v poslovnem registru bo uporabno tudi za statistične in raziskovalno-analitične namene ter bo zagotavljalo primerljivost podatkov z državami članicami EU.

Za namen obvezne izmenjave e-računov mora vsak po subjekt vpisa v poslovni register vpisati identifikacijske podatke o ponudniku e-poti, prek katerega prejema e-račune in e-dokumente. V skladu s predlogom Zakona o izmenjavi elektronskih računov in drugih elektronskih dokumentov si morajo poslovni subjekti pri medsebojnih obligacijskih razmerjih izmenjevati izključno e-račune. Poslovni subjekti morajo izmenjevati e-račune in e-dokumente izključno prek ponudnikov e-poti. Uprava Republike Slovenije za javna plačila vodi seznam ponudnikov e-poti, ki vsebuje identifikacijske podatke o ponudniku e-poti. To so podatki o firmi ali imenu, poslovnem naslovu in matični številki (če je ponudnik e-poti vpisan v poslovni register) ali šifri ponudnika e-poti (če ponudnik e-poti ni vpisan v poslovni register).

V drugem odstavku 14. člena predloga zakona so po vzoru ZSReg[[49]](#footnote-49) določeni identifikacijski podatki, ki se o posamezni fizični in pravni osebi vodijo v poslovnem registru.

Spremembe podatkov o osebnem imenu ter prebivališču fizičnih oseb se vpišejo v poslovni register samodejno na podlagi povezanosti poslovnega registra s Centralnim registrom prebivalstva, katerega vsebina je določena z Zakonom o centralnem registru prebivalstva (Uradni list RS, št. 72/06 – uradno prečiščeno besedilo in 3/22 – ZDeb). Glede na veljavno ureditev[[50]](#footnote-50) se bodo spremembe podatkov pridobivale z uporabo davčne številke, ki ima vse večji pomen in prepoznavnost v pravnem prometu in mednarodnem poslovanju. Za fizične osebe, ki v Republiki Sloveniji ne bodo imele stalnega ali začasnega prebivališča, in tuje pravne osebe, se bodo spremembe identifikacijskih podatkov vpisovale v poslovni register samodejno z uporabo davčne številke na podlagi povezanosti poslovnega registra z davčnim registrom.

V četrtem odstavku 14. člena predloga zakona so določeni podatki o poslovnem naslovu in naslovu prebivališča v Republiki Sloveniji. Za dele subjekta vpisa, ki opravljajo dejavnost v premičnem objektu brez hišne številke, npr. v kiosku ali stojnici, je dovoljena izjema od obveznosti vpisa hišne številke.

Poslovni naslov in naslov prebivališča v Republiki Sloveniji, vpisana v poslovnem registru, sta usklajena z Registrom prostorskih enot, evidenco o administrativno določenih prostorskih enotah, sestavljeno iz vpisanih podatkov o prostorskih enotah in zbirke listin. Vzpostavitev, vodenje in vzdrževanje registra prostorskih enot določa Zakon o katastru nepremičnin (Uradni list RS, št. 54/21).

Spremembe podatkov o poslovnem naslovu in naslovu prebivališča v Republiki Sloveniji se vpišejo v poslovni register samodejno na podlagi izmenjave podatkov z Registrom prostorskih enot.

Subjekti vpisa o spremembah identifikacijskih podatkov glede na izrecno določbo petega odstavka 14. člena predloga zakona ne bodo obveščeni.

Glede na veljavno ureditev se v tretjem odstavku 15. člena predloga zakona predlaga omejitev vpisa drugih dejavnosti na največ 20 dejavnosti. Subjekt vpisa bo lahko predlagal vpis največ 20 dejavnosti, s čimer se želi omejiti vpisovanje dejavnosti na zalogo ali kopičenje dejavnosti, ki jih subjekti vpisa ali njihovi deli dejansko ne opravljajo. Druge dejavnosti se v poslovni register vpisujejo tudi iz razloga, da subjekti vpisa zadostijo postavljenim pogojem, npr. pogojem iz javnega razpisa, čeprav te dejavnosti zanje ne pomenijo pomembnega dela poslovanja oziroma jih (še) ne opravljajo.

Subjekti vpisa bi morali že v skladu z veljavno ureditvijo predlagati vpis le tistih dejavnosti, ki jih dejansko opravljajo in pomenijo pomemben del poslovanja. O problematiki vpisovanja dejavnosti v poslovni register je bila opravljena razprava med člani medresorske delovne skupine za prenovo registrske zakonodaje. Sprejet je bil sklep, da se v predlogu zakona določi, da se v poslovni register vpisujejo glavna dejavnost in regulirane dejavnosti. Poleg tega je bilo ministrstvom in vladnim službam poslano pojasnilo o namenu vodenja poslovnega registra in določanju glavne dejavnosti poslovnih subjektov v Republike Sloveniji.

Po podatkih AJPES iz decembra 2022 je imelo od 95.023 analiziranih poslovnih subjektov 52,8 % poslovnih subjektov vpisanih od 5 do 9 dejavnosti, 33,1 % poslovnih subjektov pa od 10 do 20 dejavnosti. Skupno je imelo 85,9 % analiziranih poslovnih subjektov vpisanih od 5 do 20 dejavnosti.

|  |  |  |  |
| --- | --- | --- | --- |
| **Število dejavnosti od** | **Število**  **dejavnosti do** | **Število poslovnih subjektov** | **Delež poslovnih subjektov** |
| **5** | **9** | **50.153** | **0,528** |
| **10** | **20** | **31.447** | **0,331** |
| 21 | 30 | 7.394 | 0,078 |
| 31 | 40 | 2.672 | 0,028 |
| 41 | 50 | 1.187 | 0,012 |
| 51 | 100 | 1.572 | 0,017 |
| 101 | 200 | 446 | 0,005 |
| 201 | 300 | 91 | 0,001 |
| 301 | 600 | 61 | 0,001 |
|  |  | **95.023** | **1,000** |

Vir: AJPES, preračun Ministrstvo za gospodarstvo, turizem in šport.

Ker bi omejitev vpisa dejavnosti v poslovni register na glavno in regulirane dejavnosti lahko imela nesorazmerne posledice za poslovanje subjektov vpisa, npr. z vidika določb Zakona o preprečevanju dela in zaposlovanja na črno (Uradni list RS, št. 32/14, 47/15 – ZZSDT, 43/19, 121/21 – ZJN-3B in 78/23 – ZORR; v nadaljnjem besedilu: ZPDZC-1)[[51]](#footnote-51), se v predlogu zakona dovoli vpis tudi določenega števila drugih dejavnosti.

Določbe 17. in 18. člena predloga zakona se glede na veljavno ureditev[[52]](#footnote-52) ne spreminjajo.

17. člen predloga zakona določa pravno podlago za izdajo navodila AJPES, v katerem bodo določene vrste in obseg podatkov za posamezno pravnoorganizacijsko obliko subjektov vpisa. Pred izdajo navodila se zahteva soglasje ministra, pristojnega za gospodarstvo. Trenutno je veljavno Navodilo o vrstah in obsegu podatkov za posamezno pravnoorganizacijsko obliko enote Poslovnega registra Slovenije (Uradni list RS, št. 79/07).

18. člena predloga zakona določa pravno podlagi za vzpostavitev, vodenje in vzdrževanje evidence kvalificiranih potrdil zastopnikov subjektov vpisa, ki so vpisani v poslovnem registru. Evidenca kvalificiranih digitalnih potrdil zastopnikov je del zbirke podatkov poslovnega registra. Namen evidence je zagotavljanje informacij o zastopniku, prokuristu subjekta vpisa, samostojnem podjetniku posamezniku ali drugi fizični osebi, ki opravlja registrirano dejavnost (zastopnik) in zanje vsebuje vsa kvalificirana digitalna potrdila, ki jih je zastopnik pridobil v skladu s predpisi, ki urejajo elektronski podpis. AJPES vključi zastopnika v evidenco pod pogojem, da ima v poslovnem registru vpisano osebno davčno številko in da zastopnik posreduje osebno davčno številko overitelju kvalificiranega digitalnega potrdila v Sloveniji. Javni podatki iz evidence so javno in brezplačno dostopni na portalu AJPES.[[53]](#footnote-53) Podrobnejša pravila vodenja in posodabljanja ter tehnične zahteve se določijo z uredbo[[54]](#footnote-54).

**K 19. členu:**

19. člen predloga zakona, ki je umeščen v peto poglavje, določa obveznost samodejnega pridobivanja in posodabljanja podatkov iz uradnih registrov ali evidenc na podlagi informacijskih povezav med posameznimi bazami podatkov in vir pridobivanja podatkov za vodenje in upravljanje poslovnega registra.

Iz splošne določbe prvega odstavka 19. člena predloga zakona izhaja, da se podatki za vodenje in upravljanje poslovnega registra pridobivajo od subjektov vpisa, pristojnih organov in iz uradnih registrov in evidenc AJPES, registrskih in drugih organov.

Ključne podatke zagotavljajo Finančna uprava Republike Slovenije, organ, ki vodi Centralni register prebivalstva, Geodetska uprava Republike Slovenije in Uprava Republike Slovenije za javna plačila. Ti organi so izrecno navedeni tudi v veljavnem drugem odstavku 8. člena ZPRS-1.

Za zagotavljanje točnosti podatkov in uresničevanje načel ažurnosti in zaupanja se v tretjem odstavku 19. člena predloga zakona določi obveznost dnevnega pošiljanja sprememb podatkov, ki se vodijo v uradnih registrih in evidencah in jih AJPES potrebuje za vodenje in upravljanje poslovnega registra.

Spremembe podatkov se prevzemajo na podlagi enoličnega identifikatorja, ki je lahko enotna matična številka občana (v nadaljnjem besedilu: EMŠO), matična številka, davčna številka ali identifikator hišne številke (v nadaljnjem besedilu: HS-MID) glede na podatke, ki se prevzemajo, in uradni register ali evidenco, ki je vir pridobivanja podatkov.

**K 20., 21. in 22. členu:**

V šestem poglavju so določeni postopki v sistemu za podporo poslovnim subjektom. Predlagana ureditev ne odstopa bistveno od določb veljavnega 11.a, 11.b in 11.c člena ZPRS-1.

Sistem za podporo poslovnim subjektom v skladu z opredelitvijo v 3. členu predloga zakona vključuje ustrezno podporo postopkov, ki jih je treba opraviti za zagotovitev pogojev za začetek poslovanja gospodarske družbe, podjetnika in drugih poslovnih subjektov ali v zvezi s kasnejšimi spremembami tako, da lahko družbenik, podjetnik in druga oseba vse te postopke opravi hkrati. Postopki za podporo poslovnim subjektom so določeni v prvem odstavku 20. člena predloga zakona, medtem ko je ustrezna podpora postopkov zaobjeta v drugem odstavku 20. člena predloga zakona, kjer so našteti poslovni procesi.

V skladu z veljavno ureditvijo so v sistem za podporo poslovnim subjektom vključeni tudi drugi postopki v zvezi s poslovanjem enote poslovnega registra, ki jih s pravilnikom določi minister, pristojen za gospodarstvo, v soglasju z ministrom, pristojnim za zagotavljanje elektronskih storitev javne uprave. V spremenjeni 6. točki prvega odstavka 20. člena predloga zakona se *pravilnik odpravlja in ureja možnost oddaje vlog v vseh postopkih, za katere obstajajo tehnične možnosti za informacijsko združljivost (teh postopkov) v informacijskem sistemu za podporo poslovnim subjektom*. Seznam postopkov se objavi na portalu za podporo poslovnim subjektom (SPOT).

Poslovne procese za gospodarske družbe, podjetnike in nekatere druge poslovne subjekte v teh postopkih na podlagi tretjega odstavka 20. člena predloga zakona opravljajo točke za podporo poslovnim subjektom ali notarji. Če so izpolnjeni ustrezni tehnični pogoji, lahko navedene poslovne procese opravljajo subjekti vpisa tudi neposredno prek oddaljenega dostopa do informacijskega sistema, ki zagotavlja ustrezno informacijsko podporo za integrirano izvajanje poslovnih procesov, ki jih obsega sistem za podporo poslovnim subjektom.

Informacijsko podporo za integrirano izvajanje poslovnih procesov zagotavlja informacijski sistem za podporo poslovnim procesom, ki ga trenutno upravlja Ministrstvo za digitalno preobrazbo. Sestavni del informacijskega sistema je tudi sistem za začasno centralno elektronsko hrambo dokumentov (v nadaljnjem besedilu: CEH), ki v skladu z 21. členom predloga zakona zagotavlja elektronske dokumente za potrebe izvajanja postopkov za podporo poslovnim subjektom v informacijskem sistemu za podporo poslovnim subjektom. V CEH so vključeni vsi elektronski dokumenti, ki se izmenjujejo prek informacijskega sistema za podporo poslovnim subjektom. Do elektronskih dokumentov lahko tako kot po veljavni ureditvi dostopajo točke za podporo poslovnim subjektom in notarji ter organi in organizacije z javnimi pooblastili, ki so pristojni odločati v postopkih za podporo poslovnim subjektom. Do dokumentov v zvezi s posameznim postopkom za podporo poslovnim subjektom lahko dostopa tudi subjekt vpisa, ki je stranka tega postopka. *Dostop do elektronskih dokumentov se glede na spremenjeno ureditev postopkov vpisa v poslovni register omogoči tudi pristojnim in registrskim organom.*

V 22. členu predloga zakona so opredeljene točke za podporo poslovnim subjektom, pogoji za pridobitev položaja točke za podporo poslovnim subjektom in razlogi za odvzem položaja.

Položaj točke za podporo poslovnim subjektom lahko pridobijo upravne enote in izpostave AJPES. V skladu z veljavno 3. točko prvega odstavka 11.c člena ZPRS-1 lahko položaj točke za podporo poslovnim subjektom pridobi organizacijska enota gospodarske, obrtne ali *druge zbornice*, v skladu s spremenjeno 3. točko prvega odstavka 22. člena predloga zakona pa *reprezentativna gospodarska zbornica ali Obrtno-podjetniška zbornica Slovenije in njune regionalne oziroma območne zbornice*.

Ker »druge zbornice« ni opredeljene, se s predlagano spremembo določi, katere zbornice lahko pridobijo položaj točke za podporo poslovnim subjektom, pri čemer se sledi zakonski ureditvi nosilcev nalog podjetniškega okolja iz 7. člena Zakona o podpornem okolju za podjetništvo (Uradni list RS, št. 102/07, 57/12, 82/13, 17/15, 27/17, 13/18 – ZSInv in 40/23 – ZZrID-A; v nadaljnjem besedilu: ZPOP-1), ki določa, da podjetniško podporno okolje sestavljajo (tudi) reprezentativne gospodarske zbornice in Obrtno-podjetniška zbornica Slovenije ter njihova mreža regionalnih oziroma območnih zbornic.

Položaj točke za podporo poslovnim subjektom lahko pridobijo tudi pravne osebe javnega in zasebnega prava, ki uspešno kandidirajo na javni poziv ministrstva, pristojnega za gospodarstvo, in pridobijo dovoljenje ministrstva, pristojnega za gospodarstvo, za opravljanje postopkov za podporo poslovnim subjektom. Kandidati morajo pred pridobitvijo dovoljenja poleg splošnih pogojev za pridobitev položaja točke za podporo poslovnim subjektom izvajati naloge podjetniškega okolja, kot jih opredeljuje ZPOP-1.

Glede na veljavno ureditev se posega v razloge za odvzem dovoljenja za opravljanje postopkov za podporo poslovnim subjektom.

Glede na veljavno ureditev se v 2. točki devetega odstavka 22. člena predloga zakona *prag za odvzem dovoljenja viša iz 20 na 200 opravljenih postopkov za podporo poslovnim subjektom v koledarskem letu*, s čemer se zagotavlja večja strokovnost in kompetentnost referentov ter manjša tveganje za napake pri postopkih in s tem povezano potencialno oškodovanje uporabnika.

Ministrstvo za gospodarstvo, turizem in šport je z vidika nediskriminacije poslovnih subjektov preverilo upoštevanje ključnega geografskega in narodnostnega kriterija. Iz podatkov o opravljenem številu postopkov na točkah za podporo poslovnim subjektom v letu 2020[[55]](#footnote-55) izhaja, da bi bila tudi po dvigu praga za odvzem dovoljenja z 20 na 200 postopkov v koledarskem letu v vseh navedenih krajih in območjih še prisotna vsaj ena točka za podporo poslovnim subjektom.

*Črtan je razlog iz 3. točke devetega odstavka 11.c člena ZPRS-1*, v skladu s katerim je ministrstvo, pristojno za gospodarstvo, lahko odvzelo dovoljenja za opravljanje postopkov za podporo poslovnim subjektom, kadar je ugotovilo, da točka za podporo poslovnim subjektom ne izvaja (več) nalog podjetniškega okolja v skladu z ZPOP-1.

Pri izvajanju navedene določbe je bilo ugotovljeno, da ta razlog za odvzem dovoljenja ni potreben in povzroča težave. Občasno namreč lahko pride do začasne prekinitve financiranja točk za podporo poslovnim subjektom na podlagi ZPOP-1. V tem primeru je treba registracijskim točkam za podporo poslovnim subjektom začasno odvzeti dovoljenje, kar ni smiselno, saj povzroča motnje v predvidljivosti delovanja registracijskih točk. V kolikor točka za podporo poslovnim subjektom izpolnjuje druge pogoje, je smiselno, da nadaljuje s svojim delom, četudi vmes izgubi status na podlagi ZPOP-1.

Namesto črtanega razloga se *doda nov razlog za odvzem dovoljenja* za opravljanje postopkov za podporo poslovnim subjektom. Predlaga se, da se dovoljenje odvzame točki za podporo poslovnim subjektom, ki ne opravlja postopkov v skladu s šestim odstavkom 22. člena predloga zakona, ki določa, da mora *točka za podporo poslovnim subjektom brezplačno opravljati postopke* za podporo poslovnim subjektom. Brezplačno nudenje podpore poslovnim subjektom v okviru sistema za podporo poslovnim subjektom je eno najpomembnejših načel oziroma elementov sistema za podporo poslovnim subjektom, zato je utemeljeno, da se kršitev ustrezno sankcionira.

Z enajstim odstavkom 22. člena predloga zakona se *določa obdobje, v katerem subjekti*, ki jim je bilo dovoljenje odvzeto oziroma so izjavili, da ne želijo več opravljati postopkov za podporo poslovnim subjektom, *ne morejo podati nove zahteve za opravljanje postopkov* za podporo poslovnim subjektom.

**K VII., VIII., IX. in X. poglavju:**

V predlogu zakona so določena pravila štirih postopkov vpisa subjektov vpisa in njihovih delov v poslovni register. Gre za pravila:

1. postopka vpisa subjektov vpisa, ki so predmet vpisa v sodni register (sedmo poglavje predloga zakona),
2. postopka vpisa subjektov vpisa, za katere je AJPES pristojni in registrski organ (osmo poglavje predloga zakona),
3. postopka vpisa subjektov vpisa, za katere AJPES ni pristojni organ (deveto poglavje predloga zakona). V devetem poglavju predloga zakona se urejajo pravila dveh postopkov:
   1. postopka vpisa subjektov vpisa, ki se pred vpisom v poslovni register ne vpišejo v drug primarni register ali uradno evidenco (prvi oddelek), in
   2. postopka vpisa subjektov vpisa, ki se pred vpisom v poslovni register vpišejo v drug primarni register ali uradno evidenco (drugi oddelek).

Predlagana pravila postopkov zasledujejo *cilje prenove registrske zakonodaje v Republiki Sloveniji* v skladu z *izhodišči za prenovo registrske zakonodaje*, s katerimi se je Vlada Republike Slovenije seznanila 17. 7. 2014, in *spremembami izhodišč za prenovo registrske zakonodaje*, s katerimi se je Vlada Republike Slovenije seznanila 4. 7. 2019:

1. *poenostaviti in poenotiti postopke registracije poslovnih subjektov*, zlasti tistih, ki se najprej vpišejo v primarni register, potem pa še v poslovni register,
2. *določiti vodenje podatkov o poslovnih subjektih na enem mestu*, to je v poslovnem registru,
3. zagotoviti mehanizme za *vodenje ažurnih podatkov* o vseh poslovnih subjektih in
4. zagotoviti *večjo pravno varnost in varnost pravnega prometa*.

S predlaganimi pravili postopkov se stremi k čimbolj enotnemu in preglednemu vodenju postopkov vpisa subjektov vpisa in njihovih delov v poslovni register. V skladu z načelom »samo enkrat« bodo subjekti vpisa prijavo za vpis vložili enkrat za več namenov hkrati. Prijavo za vpis bodo lahko glede na vrsto postopka vložili na eni od točk za podporo poslovnim subjektom ali pri notarju, AJPES ali drugem pristojnem ali registrskem organu. V primeru, da bodo izpolnjeni tehnični pogoji, bodo lahko subjekti vpisa vložili prijavo za vpis tudi neposredno prek informacijskega sistema za podporo poslovnim subjektom (SPOT), ki ga upravlja ministrstvo, pristojno za zagotavljanje elektronskih storitev javne uprave.

Predlagana pravila postopkov vpisa subjektov vpisa in njihovih delov se naslanjajo na funkcionalnosti informacijskega sistema za podporo poslovnim subjektom (SPOT), ki ga bo treba nadgraditi, da bo lahko zagotavljal v predlogu zakona določene (dodatne) funkcije. Informacijski sistem za podporo poslovnim subjektom (SPOT) že dlje časa ne omogoča več samo pripravo in oddajo elektronskih vlog in prijav v postopku vpisa gospodarskih družb in podjetnikov v poslovni in sodni register, ampak tudi pripravo in oddajo elektronskih vlog in prijav poslovnih subjektov v drugih postopkih[[56]](#footnote-56).

S predlaganimi pravili postopkov vpisa se želi izboljšati uporabo informacijske tehnologijo in infrastrukture v javni upravi in povečati uporabo digitalnih javnih storitev.

**K 23. in 24. členu:**

Sedmo poglavje predloga zakona naslavlja pravila postopka vpisa subjektov vpisa v sodni register, ki so sicer urejena v ZSReg. ZSReg poleg navedenega ureja tudi sodni register in določa podatke, ki se vpišejo v sodni register, pravila postopka, v katerem registrska sodišča odločajo o vpisu v sodni register, in pravila, po katerih AJPES upravlja sodni register.[[57]](#footnote-57)

Kot izhaja iz prvega odstavka 23. člena in prvega odstavka 24. člena predloga zakona predlog zakona ne posega niti nima namena posegati v pravila postopka vpisa subjektov vpisa v sodni register, pravila postopka izbrisa subjektov vpisa ali pravila vpisa sprememb podatkov o subjektih vpisa v sodnem registru.

Na podlagi odločitve registrskega sodišča o vpisu ustanovitve subjekta vpisa v sodni register AJPES subjektu vpisa v skladu s prvim odstavkom 35.a člena ZSReg določi šifro glavne dejavnosti po 4. členu ZPRS-1, šifro institucionalnega sektorja po 5. členu ZPRS-1, matično številko po 6. členu ZPRS-1 in enotni identifikator po 7.a členu ZPRS-1.

Na podlagi pravne domneve iz drugega odstavka 35.a člena ZSReg se šteje, da je na podlagi ustrezne odločitve registrskega sodišča o vpisu:

1. vpis ustanovitve subjekta v sodni register opravljen z vpisom tega subjekta v poslovni register,
2. vpis spremembe podatkov pri subjektu vpisa v sodnem registru opravljen z vpisom spremembe teh podatkov v poslovnem registru in
3. vpis izbrisa subjekta iz sodnega registra opravljen z izbrisom tega subjekta iz poslovnega registra.

S sklepom o vpisu ustanovitve subjekta v sodni register se subjektu vpisa v skladu s tretjim odstavkom 35.a člena ZSReg pošlje tudi:

1. obvestilo AJPES o določitvi obeh šifer in matične številke, in
2. obvestilo o davčni številki, ki je bila subjektu vpisa dodeljena ob vpisu v davčni register v skladu z zakonom, ki ureja davčno službo.

V skladu z navedenim je v drugem odstavku 23. člena in drugem odstavku 24. člena predloga zakona določena obveznost AJPES, da v postopku vpisa subjekta vpisa v sodni register ali vpisa sprememb podatkov o subjektu vpisa v sodni register izda ustrezno potrdilo.

**K 25., 26., 27., 28., 29. in 30. členu:**

Osmo poglavje predloga zakona ureja pravila postopka vpisa subjektov vpisa, za katere je AJPES pristojni in registrski organ. AJPES je v skladu z opredelitvijo izraza »pristojni organ« v 3. členu predloga zakona pooblaščen za odločanje o izpolnjevanju pogojev za opravljanje ali prenehanje opravljanja dejavnosti subjekta vpisa. Poleg tega je tudi registrski organ za vodenje poslovnega registra v skladu s pomenom izraza »registrski organ« v 3. členu predloga zakona.

Določbe se uporabljajo za vpis, spremembe podatkov in izbris iz poslovnega registra v primeru subjektov vpisa, kot so na primer podjetniki na podlagi ZGD-1, ki se vpišejo samo v poslovni register in ne potrebujejo akta drugega pristojnega organa.

Določbe se uporabljajo tudi za vpis, spremembe podatkov in izbris iz poslovnega registra v primeru subjektov vpisa, ki se ustanovijo neposredno z zakonom in se ne vpišejo v noben drug primarni register ali uradno evidenco.

Subjekti vpisa predložijo zahtevane podatke, ki so potrebni za vpis v poslovni register, spremembe podatkov v poslovnem registru ali izbris iz poslovnega registra, na prijavi, ki jo vložijo na točki za podporo poslovnim subjektom. Točke za podporo poslovnim subjektom, ki so pristojne za posamezno vrsto subjektov vpisa, določi Vlada Republike Slovenije z uredbo.[[58]](#footnote-58) Točka za podporo poslovnim subjektom podatke s prijave v elektronski obliki skupaj s priloženimi elektronskimi (skeniranimi) kopijami dokumentov posreduje AJPES prek informacijskega sistema za podporo poslovnim subjektom.

Prijavo lahko v imenu subjekta vpisa, ki je fizična oseba, ki želi opravljati dejavnost, vloži bodisi oseba sama ali njen pooblaščenec, ki se mora izkazati z ustreznim pooblastilom.[[59]](#footnote-59) V primeru subjekta vpisa, ki je pravna oseba, lahko prijavo vloži njen zakoniti zastopnik ali pooblaščenec, ki se mora izkazati z ustreznim pooblastilom.

Kadar bodo izpolnjeni ustrezni tehnični pogoji, bodo lahko subjekti vpisa vložili prijavo tudi neposredno prek informacijskega sistema za podporo poslovnim subjektom (SPOT). V tem primeru se oseba, ki sestavi in vloži prijavo, identificira z uporabo kvalificiranega potrdila za elektronski podpis, izdanega tudi za namen avtentikacije[[60]](#footnote-60).

Vloženo prijavo bo dovoljeno spremeniti ali umakniti najpozneje dan pred predlaganim datumom vpisa, navedenim v prijavi.

Za subjekte vpisa, ki se ustanovijo neposredno z zakonom in se ne vpišejo v noben drug primarni register ali uradno evidenco, je določen tudi 15 dnevni rok od ustanovitve za posredovanje prijave AJPES.[[61]](#footnote-61)

Postopek vpisa subjekta vpisa v poslovni register, vpisa sprememb podatkov v poslovni register in izbrisa subjekta vpisa iz poslovnega registra izvede AJPES na podlagi popolne prijave, v primeru izbrisa iz poslovnega registra pa tudi po uradni dolžnosti, če je tako določeno z zakonom, npr. v drugem odstavku 75. člena ZGD-1 ali petem odstavku 30. člena predloga zakona.

AJPES izda o vpisu subjekta vpisa v poslovni register, vpisu sprememb podatkov v poslovni register ali izbrisu iz poslovnega registra sklep, ki ga posreduje subjektu vpisa. Izrek sklepa objavi na spletnem portalu na način, da se prekrijejo osebni podatki. Z objavo izreka sklepa se šteje, da je vročitev opravljena, razen če gre za sklep o izbrisu subjekta vpisa iz poslovnega registra, ki se zaradi možnih (negativnih) pravnih posledic izbrisa vroča v skladu z Zakonom o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE in 3/22 – ZDeb; v nadaljnjem besedilu: ZUP). Zoper sklep se lahko subjekt vpisa pritoži s pravočasno vložitvijo pritožbe AJPES. Pritožba ne zadrži izvršitve sklepa. O pritožbi odloča ministrstvo, pristojno za gospodarstvo.

Če je vložena prijava nepopolna, se subjekt vpisa pozove, da prijavo dopolni. Če prijava ni dopolnjena v roku osmih dni, jo AJPES s sklepom zavrže. Zoper sklep se lahko subjekt vpisa pritoži s pravočasno vložitvijo pritožbe AJPES. O pritožbi odloča ministrstvo, pristojno za gospodarstvo.

Predlog zakona naslavlja tudi primere, ko niso izpolnjeni pogoji za vpisa subjekta vpisa v poslovni register ali vpis sprememb podatkov v poslovni register. V tem primeru izda AJPES sklep o zavrnitvi vpisa. Zoper sklep se lahko subjekt vpisa pritoži s pravočasno vložitvijo pritožbe AJPES. O pritožbi odloča ministrstvo, pristojno za gospodarstvo.

V predlogu zakona je dodana pravna podlaga, ki AJPES omogoča, da podatke, ki jih sam določa, ali podatke, ki jih pridobiva iz uradnih registrov in evidenc, ki jih vodijo drugi organi, v poslovnem registru spremeni po uradni dolžnosti in brez izdaje sklepa. Druge podatke v poslovnem registru pa lahko spremeni samo v primerih, ki jih določajo drugi predpisi.[[62]](#footnote-62)

Dodana je tudi pravna podlaga za izbris subjekt vpisa, ki je ustanovljen neposredno z zakonom in ni vpisan v noben drug primarni register ali uradno evidence, po uradni dolžnost. Postopek izbrisa takšnega subjekta vpisa je dvofazen. V prvi fazi AJPES po uradni dolžnosti izda sklep o obstoju izbrisnega razloga. Takšen sklep sledi postopku, v katerem AJPES na podlagi zakona ali javne listine ugotovi, da je subjekt vpisa prenehal ali so nastopili drugi pogoji za izbris iz poslovnega registra. Pravnomočnemu sklepa o obstoju izbrisnega razloga sledi izdaja sklepa o izbrisu subjekta vpisa iz poslovnega registra v skladu s splošnimi pravili za izbris subjekta vpisa iz poslovnega registra.

Z izbrisom subjekta vpisa iz poslovnega registra se iz poslovnega registra izbrišejo tudi vsi njegovi deli. Dele izbrisanih subjektov vpisa bi bilo pravno nevzdržno ohraniti vpisane v poslovnem registru, saj deli subjektov vpisa nimajo pravne subjektivitete in ne morejo samostojno nastopati v pravnem prometu.

**K 31., 32., 33. in 34. členu:**

V 1. oddelku devetega poglavja predloga zakona so določena pravila postopka vpisa subjektov vpisa, ki se pred vpisom v poslovni register ne vpišejo v drug primarni register ali uradno evidenco.

Ta postopek se razlikuje od predhodnega postopka vpisa subjektov vpisa, za katere je AJPES hkrati pristojni in registrski organ. V novem postopku je AJPES registrski ne pa tudi pristojni organ. Odloča o vpisu subjektov vpisa v poslovni register, medtem ko o izpolnjevanju pogojev za opravljanje ali prenehanje opravljanja dejavnosti subjekta vpisa odločajo (drugi) pristojni organi.

Postopek predstavlja novost glede na veljavno ureditev in je skladen s *konceptom in* *cilji prenove registrske zakonodaje v Republiki Sloveniji* v skladu z *izhodišči za prenovo registrske zakonodaje*, s katerimi se je Vlada Republike Slovenije seznanila 17. 7. 2014, in *spremembami izhodišč za prenovo registrske zakonodaje*, s katerimi se je Vlada Republike Slovenije seznanila 4. 7. 2019.

Pravila so namenjena subjektom vpisa, ki se po veljavni ureditvi vpišejo v dva registra ali evidenci: v primarni register ali uradno evidenco nato pa še v poslovni register. Skupno gre za 22 skupin subjektov vpisa, ki se vpisujejo v enega od 22 registrov, evidenc, imenikov in razvidov, tem vpisom pa sledi še vpis v poslovni register. Registre, evidence, imenike in razvide vodi 14 pristojnih organov.[[63]](#footnote-63) Vpis teh subjektov vpisa v primarni register ali uradno evidenco ureja področna sektorska (registrska) zakonodaja, vpis v poslovni register pa ZPRS-1. Za uporabo novih pravil postopka vpisa bo treba uskladiti tudi področno sektorsko zakonodajo.

Končni cilj novih pravil postopka vpisa po predlogu zakona in sprememb področne sektorske zakonodaje je zagotoviti enotno vodenje registrskih postopkov za 22 skupin subjektov vpisa, večja preglednost postopkov in vodenje podatkov o subjektih vpisa na enem mestu, v poslovnem registru. Z novo ureditvijo bo odpravljena obveznost vpisa subjekta vpisa v primarni register ali uradno evidenco in vodenje podatkov o subjektih v večih registrih ali evidencah.

Prehod na nov postopek vpisa v skladu z 31. do 34. členom predloga zakona ne bo (nujno) sočasen za vse skupine subjektov vpisa, ampak bo dinamika prehoda odvisna od odločitve registrskih organov o pristopu in posledičnih sprememb področne sektorske zakonodaje. Registrski organi, ki se zaradi vsebinskih in drugih razlogov ne bodo odločili za prehod na nov postopek vpisa, bodo registrske postopke izvajali v skladu z veljavno področno sektorsko zakonodajo, medtem ko se bodo za vpis subjektov vpisa v poslovni register uporabljala pravila postopka iz 2. oddelkom devetega poglavja predloga zakona, ki so prenovljena glede na veljavna pravila 18., 19. in 20. člena ZPRS-1. Ne glede na navedeno, bodo predlagana pravila tem registrskim organom omogočale prehod na nov postopek vpisa kadarkoli v prihodnosti.

V skladu s konceptom prenove registrske zakonodaje bo vpis subjektov vpisa v poslovni register potekal na naslednji način:

* subjekt vpisa odda prijavo za ustanovitev oziroma registracijo samo enkrat. Na podlagi te prijave je odločeno o izpolnjevanju pogojev za opravljanje dejavnosti in o vpisu v poslovni register. Samo enkrat odda tudi prijavo za morebitne spremembe podatkov ali prenehanje opravljanja dejavnosti in izbris iz poslovnega registra;
* subjekt vpisa prijavo za ustanovitev oziroma registracijo vloži pri pristojnem organu v skladu s področno sektorsko zakonodajo;
* pristojni organ v informacijski sistem za podporo poslovnim subjektom (SPOT) vpiše podatke za namen postopka ugotavljanja pogojev za opravljanje dejavnosti kot tudi za namen postopka vpisa v poslovni register. Po pozitivni odločitvi pristojni organ v informacijski sistem za podporo poslovnim subjektom (SPOT) priloži akt o izpolnjevanju pogojev in prijavo za vpis v poslovni register prek informacijskega sistema za podporo poslovnim subjektom (SPOT) posreduje v reševanje AJPES;
* na podlagi prejetih podatkov in izdanega akta pristojnega organa o izpolnjevanju pogojev za opravljanje dejavnosti AJPES izvede vpis poslovnega subjekta v poslovni register in izda akt o vpisu v poslovni register;
* ob vpisu v poslovni register se subjektu vpisa določi matična številka in davčna številka, s čimer je subjekt vpisa vpisan tudi v davčni register;
* subjekt vpisa se vpiše samo v en register, to je v poslovni register, pod pogojem, da tudi področna sektorska (registrska) zakonodaja določa vpis subjekta vpisa v poslovni register;
* podatki (razen osebnih podatkov) subjekt vpisa in javne listine, ki nastanejo v postopku vpisa v poslovni register, se z vpisom podatkov v poslovni register objavijo na spletnih straneh AJPES.

Predlagana pravila postopka vpisa subjektov vpisa se naslanjajo na funkcionalnosti informacijskega sistema za podporo poslovnim subjektom (SPOT).

Pristojnosti pristojnih organov za izdajo akta o izpolnjevanju pogojev za opravljanje dejavnosti se ne spreminjajo.

V skladu z navedenim 31. člen predloga zakona ureja vpis subjekta vpisa v poslovni register, 32. člen določa pravila vpisa sprememb podatkov v poslovni register, 33. člen predloga zakona pa pravila izbrisa subjekta vpisa iz poslovnega registra.

34. člen predloga zakona naslavlja primere, ko je akt pristojnega organa, na katerih temelji vpis subjekta vpisa v poslovni register, vpis sprememb podatkov v poslovni register ali izbris subjekta vpisa iz poslovnega registra, spremenjen, razveljavljen ali odpravljen. V teh primerih AJPES po prejemu ustreznega akta prek informacijskega sistema za podporo poslovnim subjektom (SPOT) na aktu temelječ vpis subjekta vpisa v poslovni register, vpis sprememb podatkov v poslovni register ali izbris subjekta vpisa iz poslovnega registra spremeni, razveljavi ali odpravi.

**K 35., 36. in 37. členu:**

Registrski organi, ki se zaradi vsebinskih in drugih razlogov ne bodo odločili za prehod na nov postopek vpisa v skladu s 1. oddelkom devetega poglavja predloga zakona, bodo registrske postopke izvajali v skladu z veljavno področno sektorsko zakonodajo, medtem ko se bodo za vpis subjektov vpisa v poslovni register uporabljala pravila postopka iz 2. oddelka devetega poglavja predloga zakona, ki so prenovljena glede na veljavna pravila 10., 11., 18., 19. in 20. člena ZPRS-1.

V skladu z veljavno ureditvijo registrski organ po prejemu predpisanih listin za vpis v primarni register ali uradno evidenco pozove AJPES, da poslovnemu subjektu dodeli matično številko. Registrski organ vpiše matično številko na prijavo. Poslovni subjekt mora poslati prijavo in akt o vpisu v primarni register ali uradno evidenco AJPES najpozneje v 15 dneh od registracije.[[64]](#footnote-64)

AJPES izvede postopek vpisa enote poslovnega registra na podlagi popolne prijave in akta o vpisu v primarni register ali uradno evidenco. V primeru nepopolne prijave AJPES pozove enoto poslovnega registra, da prijavo dopolni najpozneje v osmih dneh. O vpisu v poslovni register izda obvestilo, ki ga posreduje enoti poslovnega registra.[[65]](#footnote-65)

Postopek vpisa sprememb podatkov se prav tako izvede na podlagi popolne prijave, ki jo mora enota poslovnega registra poslati v 15 dneh po nastanku spremembe. Če je prijava nepopolna, jo mora enota poslovnega registra v osmih dneh dopolniti. AJPES lahko podatke, ki jih sam določa ali pridobi od registrskega organa, spremeni po uradni dolžnosti. AJPES izda obvestilo o vpisu sprememb podatkov in ga posreduje enoti poslovnega registra.[[66]](#footnote-66)

Izbris enote poslovnega registra iz poslovnega registra se izvede podobno kot vpis enote poslovnega registra v poslovni register ali vpis sprememb podatkov v poslovni register. Postopek izbrisa enote poslovnega registra se začne na podlagi prejete prijave in listin o izbrisu iz primarnega registra ali uradne evidence. AJPES lahko na podlagi podatkov registrskega organa opravi izbris enote poslovnega registra iz poslovnega registra tudi po uradni dolžnosti. AJPES izda obvestilo o izbrisu enote poslovnega registra iz poslovnega registra in ga posreduje enoti poslovnega registra.[[67]](#footnote-67)

Registrski organi morajo AJPES pošiljati podatke, ki jih vodijo in so hkrati predmet vpisa v poslovni register. Ti podatki se pošiljajo brezplačno, z neposredno računalniško povezavo, najpozneje v 15 dneh po vpisu enote poslovnega registra v primarni register ali uradno evidenco, vpisu sprememb podatkov v primarni register ali uradno evidenco ali izbrisu enote poslovnega registra iz primarnega registra ali uradne evidence. Če se podatki ne vodijo na elektronski način, jih lahko registrski organi pošljejo tudi na papirju. Podatke in spremembe podatkov, ki se ne vodijo pri registrskih organih in so predmet vpisa v poslovni register, AJPES sporočajo enote poslovnega registra najkasneje v 15 dneh po ustanovitvi ali nastanku spremembe.[[68]](#footnote-68)

V skladu s prenovljenimi pravili postopka vpisa subjekta vpisa je posredovanje popolne prijave za vpis subjekta vpisa v poslovni register, vpis sprememb podatkov, ki se vpišejo v primarni register ali uradno evidenco in v poslovni register, ter izbris subjekta vpisa iz poslovnega registra *obveznost registrskega organa in ne subjekta vpisa*, kar je v skladu z *načelom, da se prijava pošlje enkrat za več namenov hkrati*. Prijava se *posreduje prek informacijskega sistema za podporo poslovnim subjektom (SPOT)* najpozneje v treh delovnih dneh od vpisa subjekta vpisa v primarni register ali uradno evidenco ali vpisa sprememb podatkov v primarni register ali uradno evidenco ali pravnomočnosti akta registrskega organa o izbrisu subjekta vpisa iz primarnega registra ali uradne evidence. *Akt*, ki je podlaga za vpis subjekta vpisa v primarni register ali uradno evidenco ali vpis sprememb podatkov v primarni register ali uradno evidenco, in pravnomočni akt o izbrisu subjekta vpisa iz primarnega registra ali uradne evidence, registrski organ *shrani v elektronski obliki v CEH*.

V primeru nepopolne prijave AJPES pozove subjekt vpisa, da prijavo dopolni v roku osmih dni. O vpisu subjekta vpisa v poslovni register, vpisu sprememb podatkov v poslovni register ali izbrisu subjekta vpisa iz poslovnega registra izda AJPES potrdilo in ga posreduje subjektu vpisa. Kopijo potrdila posreduje tudi registrskemu organu.

V primeru (drugih) sprememb podatkov, ki se vodijo samo v poslovnem registru in se ne vpišejo v primarni register ali uradno evidenco, mora ustrezno prijavo poslati subjekt vpisa. Za te (druge) spremembe podatkov se šteje tudi vpis, spremembe podatkov in izbris dela subjekta vpisa iz poslovnega registra. Subjekt vpisa lahko spremeni ali umakne prijavo za vpis sprememb podatkov v poslovni register najpozneje dan pred predlaganim datumom, navedenim v prijavi. Podatke, ki jih AJPES določa sam, in podatke, ki jih pridobi iz uradnih registrov in evidenc, ki jih vodijo drugi organi, AJPES spremeni po uradni dolžnosti brez izdaje potrdila.

**K 38. členu:**

38. člen predloga zakona napotuje na subsidiarno uporabo določb ZUP v postopkih vpisa subjektov vpisa iz osmega poglavja in prvega oddelka devetega poglavja predloga zakona. Gre za postopke vpisa subjektov vpisa, za katere je AJPES pristojni in registrski organ, ter postopke vpisa subjektov vpisa, ki se pred vpisom v poslovni register ne vpišejo v drug primarni register ali uradno evidenco.

Glede na veljavno ureditev je v drugem odstavku 38. člena predloga zakona dodana določba, ki ureja vprašanje pritožbe zoper sklep, s katerim se popravljajo oziroma odpravljajo pomote v osnovnem sklepu AJPES. Zoper sklep o popravi sklepa je pritožba dovoljena, vendar pa ne zadrži njegove izvršitve.

**K 39. členu:**

39. člen predloga zakona ureja pravila uporabe podatkov poslovnega registra.

Pravila uporabe podatkov poslovnega registra se glede na veljavno ureditev[[69]](#footnote-69) ne spreminjajo.

Podatke poslovnega registra lahko uporabljajo državni organi in upravljavci javnih zbirk podatkov, ki se povezujejo s poslovnim registrom in prevzemajo podatke za namene vodenja svojih zbirk podatkov. Pogoj za uporabo podatkov poslovnega registra je ustrezna zakonska podlaga, s katero so opredeljeni obseg, vrsta in namen uporabe podatkov.

Statistični urad Republike Slovenije ter pooblaščeni izvajalci programa statističnih raziskovanj, določeni v vsakoletnem programu statističnih raziskovanj[[70]](#footnote-70), so upravičeni do brezplačnega dostopa in uporabe podatkov poslovnega registra.

**K 40. členu:**

40. člen predloga zakona je del dvanajstega poglavja, ki ureja javnost podatkov poslovnega registra. V navedenem členu se na enem mestu določajo pravila vpogleda, iskanja in izpisa podatkov iz poslovnega registra, ki se v ZPRS-1 nahajajo v 2. in 22. členu.

V prvem odstavku 40. člena predloga zakona je konkretizirano načelo javnosti poslovnega registra kot javnega registra oziroma baze podatkov, v skladu s katerim so javni podatki, ki so o subjektih vpisa in njihovih delih vpisani v poslovnem registru. Načelo javnosti se načeloma oziroma praviloma razteza na vse v poslovni register vpisane podatke o subjektih vpisa in njihovih delih.[[71]](#footnote-71)

Izjema velja za nekatere podatke, ki so varovani v skladu s pravili varstva osebnih podatkov. V skladu z drugim odstavkom 40. člena predloga zakona gre za podatke o fizičnih osebah, ki nastopajo kot ustanovitelji, družbeniki, nosilci dejavnosti, člani organov nadzora ali zastopniki v subjektih vpisa ali njihovih delih. Za dva osebna podatka je v tretjem odstavku 40. člena predloga zakona določen poseben režim. Gre za davčno številko in naslov prebivališča fizične osebe, ki sta hkrati davčna številka ter sedež in poslovni naslov subjekta vpisa. Navedena podatka z vpisom v poslovni register postaneta javna podatka[[72]](#footnote-72) in ostaneta javna še dve leti po izbrisu subjekta vpisa iz poslovnega registra.

Kot javni podatek posameznega subjekta vpisa je v skladu s šestim odstavkom 40. člena predloga zakona določen podatek o številki transakcijskega računa subjekta vpisa pri ponudniku plačilnih storitev, ki ga AJPES zagotavlja iz registra transakcijskih računih, ki ga upravlja v skladu z ZPlasSSIED.

Poleg vpogleda v javne podatke o posameznem subjektu vpisa in njegovih delih omogoča AJPES iskanje in vpogled v podatke, v katerem subjektu vpisa je določena oseba zastopnik ali ustanovitelj. Iskanje se pri fizičnih osebah omogoči z uporabo kombinacije osebnega imena ter EMŠO ali kombinacije osebnega imena ter davčne številke ali kombinacije osebnega imena ter naslova prebivališča, vpisanega v poslovni register, pri pravnih osebah pa z uporabo firme, imena, matične ali davčne številke. Iskanje in vpogled v navedene podatke se uporabljata za subjekte vpisa, ki se vpisujejo na ZSReg, za podjetnike in za druge fizične osebe, ki opravljajo pridobitno dejavnost. Pri subjektih vpisa, ki se vpisujejo na podlagi ZSReg, se vpogled v podatke iz omogoči tudi s povezavo v skladu z ZSReg.

V dvanajstem odstavku 40. člena predloga zakona se na novo zagotavlja tudi pravna podlaga za vpogled v nekatere podatke o izbrisanih subjektih vpisa ali njihovih delih, medtem ko se bo o izbrisanih podjetnikih zagotavljal (zgodovinski) izpis javnih podatkov. Vpogled in (zgodovinski) izpis javnih podatkov bosta mogoča še dve leti po izbrisu subjekta vpisa, njegovega dela ali podjetnika iz poslovnega registra.

AJPES zagotavlja vpogled v javne podatke o subjektih vpisa in njihovih delih neposredno, z dostopom prek svojega spletnega portala, in prek sistema povezovanja poslovnih registrov. Iskanje in vpogled v podatke sta brezplačna.

Na drugi strani listine v zbirki listin, na podlagi katerih je bil opravljen vpis podatkov o subjektih vpisa in njihovih delih v poslovni register, načeloma niso javne, razen če je v predlogu zakona ali drugih predpisih določeno drugače. Prek spletnega portala AJPES so javni npr. izreki sklepov, objavljeni na podlagi 28. do 30. člena predloga zakona.[[73]](#footnote-73) Gre za objave sklepov v postopku vpisa subjektov vpisa, npr. podjetnikov, v primeru katerih je AJPES pristojni in registrski organ. Javne so tudi listine na podlagi sedmega odstavka 40. člena predloga zakona. Prek spletnega portala AJPES bodo po predlogu zakona javni tudi izreki sklepov v postopku vpisa subjektov vpisa iz 31. do 33. člena predloga zakona, ki se pred vpisom v poslovni register ne bodo vpisali v drug primarni register ali uradno evidenco, v primeru katerih bo AJPES registrski ne pa tudi pristojni organ.

**K 41.členu:**

V 41. členu predloga zakona ureja pravila glede hrambe dokumentacije. Pravila se glede na veljavno ureditev bistveno ne spreminjajo.

Dokumentacija poslovnega registra vsebuje prijave, sklepe, potrdila in druge listine, ki so pomembne za vodenje in upravljanje poslovnega registra.

Na novo se ureja hramba dokumentacije v postopku dodelitve matične številke in vpisa tujih pravnih oseb v poslovni register, ki matično številko potrebujejo za namen vpisa njene pravice na nepremičnini v zemljiško knjigo. Dokumentacija iz teh postopkov se hrani deset let od izbrisa tuje pravne osebe iz poslovnega registra, dokumentacija v papirni obliki pa dve leti.

**K 42. členu:**

Nadzor na izvajanjem določb predloga zakona bo tako kot po veljavnem ZPRS-1 izvajalo ministrstvo, pristojno za gospodarstvo.

**K 43. in 44. členu:**

Predlagana ureditev kazenskih določb v 43. členu predloga zakona je v skladu s 17. členom Zakona o prekrških (Uradni list RS, št. 29/11 – uradno prečiščeno besedilo, 21/13, 111/13, 74/14 – odl. US, 92/14 – odl. US, 32/16, 15/17 – odl. US, 73/19 – odl. US, 175/20 – ZIUOPDVE in 5/21 – odl. US; v nadaljnjem besedilu: ZP-1) in ustaljeno nomotehniko določanja prekrškov.

V skladu s prvim odstavkom 43. člena predloga zakona se kaznuje pravna oseba. Ta izraz vključuje tako domače kot tuje pravne osebe. Slednje lahko dejavnost v Republiki Sloveniji opravljajo prek podružnic, zato kot storilca prekrška ni treba navajati tujega podjetja, ki je ustanovilo podružnico.

Fizična oseba je v ZP-1 za potrebe prekrškovnega prava razdeljena na več kategorij in sicer na posameznika, samostojnega podjetnika posameznika in posameznika, ki samostojno opravlja dejavnost. Predlagani drugi odstavek 43. člena predloga zakona kot storilca prekrška določa samostojnega podjetnika posameznika in posameznika, ki samostojno opravlja dejavnost. Slednji z vidika predloga zakona pomeni (drugo) fizično osebo, ki opravlja dejavnost.

V 44. členu predloga zakona, ki se glede na veljavno ureditev[[74]](#footnote-74) ne spreminja, se v hitrem prekrškovnem postopku določi pooblastilo iz tretjega odstavka 52. člena Zakona o prekrških (Uradni list RS, št. 29/11 – uradno prečiščeno besedilo, 21/13, 111/13, 74/14 – odl. US, 92/14 – odl. US, 32/16, 15/17 – odl. US, 73/19 – odl. US, 175/20 – ZIUOPDVE in 5/21 – odl. US; v nadaljnjem besedilu: ZP-1), ki prekrškovnemu organu omogoča izrekanje globe tudi v znesku, ki je višji od najnižje predpisane globe, določene s tem zakonom za posamezen prekršek. V tem primeru bo prekrškovni organ moral o prekršku odločiti s pisno odločbo (56. člen ZP-1) in v njej v skladu s splošnimi pravili za odmero sankcije (26. člen ZP-1) za obravnavani prekršek obrazložiti obteževalne okoliščine za izrek globe, ki je višja od najnižje predpisane.

**K 45. členu:**

Določi se rok za izdajo predpisov.

**K 46. členu:**

Določi se, da dovoljenja, izdana organizacijskim enotam gospodarske, obrtne ali druge zbornice iz 3. točke prvega odstavka 11.c člena ZPRS-1, ostanejo v veljavi.

**K 47. členu:**

Doda se uskladitvena določba v zvezi s postopki nadzora na podlagi 25. člena ZPRS-1.

Postopki nadzora, začeti na podlagi 25. člena ZPRS-1, se dokončajo po določbah, ki se bodo uporabljale do začetka uporabe predloga zakona.

**K 48. členu:**

Določi se, da z dnem uveljavitve predloga zakona prenehajo veljati:

* Uredba o evidenci digitalnih potrdil (Uradni list RS, št. 128/06),
* Uredba o vodenju in vzdrževanju Poslovnega registra Slovenije (Uradni list RS, št. 30/19) in
* Navodiloo vrstah in obsegu podatkov za posamezno pravnoorganizacijsko obliko enote Poslovnega registra Slovenije (Uradni list RS, št. 79/07),

ki pa se bodo uporabljali do 1. januarja 2025.

**K 49. členu:**

Določi se prenehanje veljavnosti ZPRS-1 in Pravilnika o oddaji vlog v sistem za podporo poslovnim subjektom (Uradni list RS, št. 40/18, 82/18, 82/19, 195/20 in 135/21).

**K 50. členu:**

Določi se začetek veljavnosti in uporabe predloga zakona ter prehodni režim, ko se bodo določbe ZPRS-1 še vedno uporabljale.

1. Prim. drugi odstavek 1. člena ZPRS-1. [↑](#footnote-ref-1)
2. Prim. prva alineja 2. člena ZPRS-1. [↑](#footnote-ref-2)
3. Prim. prvi odstavek 8. člena ZPRS-1. [↑](#footnote-ref-3)
4. Prim. drugi odstavek 21. člena ZPRS-1. [↑](#footnote-ref-4)
5. Prim. prvi odstavek 21. člena ZPRS-1. [↑](#footnote-ref-5)
6. Nomotehnične smernice, 3., spremenjena in dopolnjena izdaja, Ljubljana : Služba Vlade Republike Slovenije, 2018. [↑](#footnote-ref-6)
7. Prim. 2. člen ZPRS-1. [↑](#footnote-ref-7)
8. Prim. drugi stavek prve alineje 2. člena ZPRS-1. [↑](#footnote-ref-8)
9. Prim. 3. člen ZSReg. [↑](#footnote-ref-9)
10. Prim. 2. člen ZPRS-1. [↑](#footnote-ref-10)
11. Prim. npr. prvi odstavek 19. člena ter 26., 29. in 30. člen predloga zakona. [↑](#footnote-ref-11)
12. Prim. 40. člen predloga zakona. [↑](#footnote-ref-12)
13. Prim. npr. 25. in 29. člen predloga zakona. [↑](#footnote-ref-13)
14. Prim. npr. tretji odstavek 47. člena ZGD-1 v zvezi s četrtim odstavkom 27. člena ter prvim in drugim odstavkom 35.a člena ZSReg. [↑](#footnote-ref-14)
15. Prim. 2.a člen ZSReg. [↑](#footnote-ref-15)
16. Prim. 210. člen ZUP. [↑](#footnote-ref-16)
17. Prim. 6. člen Uredbe o sodnem registru. [↑](#footnote-ref-17)
18. Prim. 22. člen Uredbe o sodnem registru. [↑](#footnote-ref-18)
19. Prim. 23. člen Uredbe o sodnem registru. [↑](#footnote-ref-19)
20. Prim. 24.in 25. člen Uredbe o sodnem registru. [↑](#footnote-ref-20)
21. Prim. četrti odstavek 3. člena ZPRS-1. [↑](#footnote-ref-21)
22. Prim. tretji odstavek 2. člena ZSReg. [↑](#footnote-ref-22)
23. Direktiva 2009/101/ES je bila kodificirana z Direktivo (EU) 2017/1132. [↑](#footnote-ref-23)
24. <https://e-justice.europa.eu/home.do?action=home&plang=sl> [↑](#footnote-ref-24)
25. Prim. npr. drugi odstavek 677. člena ZGD-1. [↑](#footnote-ref-25)
26. Prim. 2. člen Uredbe o standardni klasifikaciji dejavnosti. [↑](#footnote-ref-26)
27. Prim. 3. člen Uredbe o standardni klasifikaciji dejavnosti. [↑](#footnote-ref-27)
28. Prim. prvi odstavek 13. člena Uredbe o vodenju in vzdrževanju Poslovnega registra Slovenije. [↑](#footnote-ref-28)
29. Prim. drugi in tretji odstavek 13. člena Uredbe o vodenju in vzdrževanju Poslovnega registra Slovenije. [↑](#footnote-ref-29)
30. Prim. 14. člen Uredbe o vodenju in vzdrževanju Poslovnega registra Slovenije. [↑](#footnote-ref-30)
31. Prim. 15. člen Uredbe o vodenju in vzdrževanju Poslovnega registra Slovenije. [↑](#footnote-ref-31)
32. Prim. četrti odstavek 13. člena Uredbe o vodenju in vzdrževanju Poslovnega registra Slovenije. [↑](#footnote-ref-32)
33. Prim. 1. člen Uredbe o standardni klasifikaciji institucionalnih sektorjev. [↑](#footnote-ref-33)
34. Prim. prvi odstavek 3. člena Uredbe o standardni klasifikaciji institucionalnih sektorjev. [↑](#footnote-ref-34)
35. Prim. prvi odstavek 3. člena Uredbe o standardni klasifikaciji institucionalnih sektorjev in prvi odstavek 16. člena Uredbe o vodenju in vzdrževanju Poslovnega registra Slovenije. [↑](#footnote-ref-35)
36. Prim. drugi in tretji odstavek 16. člena Uredbe o vodenju in vzdrževanju Poslovnega registra Slovenije. [↑](#footnote-ref-36)
37. Prim. 4. člen Uredbe o standardni klasifikaciji institucionalnih sektorjev. [↑](#footnote-ref-37)
38. Prim. drugi in tretji odstavek 16. člena Uredbe o vodenju in vzdrževanju Poslovnega registra Slovenije. [↑](#footnote-ref-38)
39. Prim. drugi odstavek 3. člena Uredbe o standardni klasifikaciji institucionalnih sektorjev in četrti odstavek 16. člena Uredbe o vodenju in vzdrževanju Poslovnega registra Slovenije. [↑](#footnote-ref-39)
40. Prim. 3. člen Uredbe o standardni klasifikaciji institucionalnih sektorjev. [↑](#footnote-ref-40)
41. Prim. prvi odstavek 16. člena Uredbe o vodenju in vzdrževanju Poslovnega registra Slovenije [↑](#footnote-ref-41)
42. [eRZIJZ (ajpes.si)](https://www.ajpes.si/rzijz) [↑](#footnote-ref-42)
43. [Objave sklepov in pisanj izdanih v postopkih zaradi insolventnosti (ajpes.si)](https://www.ajpes.si/eObjave/default.asp?s=51) [↑](#footnote-ref-43)
44. [AJPES - eINSOLV](https://www.ajpes.si/eINSOLV/) [↑](#footnote-ref-44)
45. <https://www.ajpes.si/eRTR/JavniDel/Iskanje.aspx> [↑](#footnote-ref-45)
46. [WEgate - WEgate](https://www.wegate.eu/) [↑](#footnote-ref-46)
47. Prim. 2. člen Direktive 2022/2381/EU. [↑](#footnote-ref-47)
48. Podatek o velikosti po standardih Evropske unije naj bi v skladu z Navodilom o vrstah in obsegu podatkov za posamezno pravnoorganizacijsko obliko enote Poslovnega registra Slovenije (Uradni list RS, št. 79/07) zajemal velikostne razrede enot poslovnega registra glede na število zaposlenih, in sicer: 0–1, 2–9, 10–49, 50–249, 250 in več. [↑](#footnote-ref-48)
49. Prim. 2.a člen ZSReg. [↑](#footnote-ref-49)
50. Prim. tretji odstavek 11. člena ZPRS-1. [↑](#footnote-ref-50)
51. 3. člen ZPDZC-1 določa, da se opravljanje dejavnosti ali dela, kadar pravna oseba opravlja dejavnost, ki ni v pisana v register, šteje za delo na črno. Delo na črno je prepovedano. [↑](#footnote-ref-51)
52. Prim. tretji odstavek 8. člena in 9. člen ZPRS-1. [↑](#footnote-ref-52)
53. <https://www.ajpes.si/eEDP/> [↑](#footnote-ref-53)
54. Veljavna je Uredba o evidenci digitalnih potrdil (Uradni list RS, št. 128/06). [↑](#footnote-ref-54)
55. Vir: Portal za podporo poslovnim subjektom (SPOT), <https://spot.gov.si/sl/teme/tocke-spot-2020/>. [↑](#footnote-ref-55)
56. Seznam elektronskih postopkov in storitev na portalu SPOT je dostopen na spletni strani: <https://spot.gov.si/sl/e-postopki-in-storitve/seznam-e-postopkov-in-storitev-na-portalu-spot/>. [↑](#footnote-ref-56)
57. Prim. prvi odstavek 1. člena ZSReg. [↑](#footnote-ref-57)
58. Prim. drugi odstavek 12. člena ZPRS-1. [↑](#footnote-ref-58)
59. Prim. tretji odstavek 12. člena ZPRS-1. [↑](#footnote-ref-59)
60. Prim. prvi odstavek 12. člena ZPRS-1. [↑](#footnote-ref-60)
61. Prim. drugi odstavek 10. člena ZPRS-1. [↑](#footnote-ref-61)
62. Prim. četrti odstavek 15. člena ZPRS-1. [↑](#footnote-ref-62)
63. [Povezave med AJPES kot upravljalcem poslovnega registra ter primarnimi registrskimi organi v Republiki Sloveniji](https://www.ajpes.si/Doc/Registri/PRS/Shema_PRS.pdf) [↑](#footnote-ref-63)
64. Prim. tretji odstavek 10. člena ZPRS-1. [↑](#footnote-ref-64)
65. Prim. 18. člen ZPRS-1. [↑](#footnote-ref-65)
66. Prim. 19. člen ZPRS-1. [↑](#footnote-ref-66)
67. Prim. 20. člen ZPRS-1. [↑](#footnote-ref-67)
68. Prim. prvi in drugi odstavek 11. člena ZPRS-1. [↑](#footnote-ref-68)
69. Prim. 21. člen ZPRS-1. [↑](#footnote-ref-69)
70. Letni program statističnih raziskovanj za 2023 (velja od 1. 1. 2023 do 31. 12. 2023) (Uradni list RS, št. 146/22, 44/23 in 77/23) je dostopen na spletni strani: [Letni program statističnih raziskovanj za 2023 (velja od 1. 1. 2023 do 31. 12. 2023) (pisrs.si)](http://www.pisrs.si/Pis.web/pregledPredpisa?id=DRUG5112). [↑](#footnote-ref-70)
71. Prim. dvanajsto alinejo 2. člena ZPRS-1. [↑](#footnote-ref-71)
72. Ravno tam. [↑](#footnote-ref-72)
73. Prim. šesti odstavek 22. člena ZPRS.1 [↑](#footnote-ref-73)
74. Prim. 25.a člen ZPRS-1. [↑](#footnote-ref-74)